Kampung People ‘jodohkan’ Rashidi Ishak, Wan Hasliza
Oleh NUR EMIRA SAIZALI

3 Februari 2023, 4:19 pm
PETALING JAYA – Selepas empat tahun menduda, pelakon Rashidi Ishak mengesahkan kembali bergelar suami kepada pengarah terkenal, Wan Hasliza Wan Zainuddin.
Berkongsi berita gembira tersebut, bintang drama Kampung People itu berkata, perancangan untuk mendirikan rumah tangga telah dilakukan sejak tiga bulan lalu.
“Pots (panggilan untuk Wan Hasliza) jom kahwin. Nak kahwin tak? Nak!!!
“Tiga bulan kemudian iaitu pada 2.2.2023. Rashidi Ishak dan Wan Hasliza Wan Zainuddin,” tulis dalam satu entri Instagram hari ini.
Rashidi juga bersyukur penyatuan cintanya bersama Wan Hasliza yang juga pengarah dan penulis idea asal siri Kampung People direstui banyak pihak.
“Kami ingin berterima kasih kepada ayah dan ibu, adik beradik, seluruh keluarga dan rakan-rakan semua di atas doa dan restu penyatuan ini.

“Alhamdulillah majlis berjalan dengan lancar dan sempurna. Terima kasih kepada keluarga dan rakan-rakan yang hadir, kami amat menghargainya,” ujarnya.
Paling manis, Rashidi turut memuat naik sebuah foto berserta kapsyen yang menggelar Wan Hasliza dengan status Puan.
“Hai Puan Wan Hasliza (diikuti dengan emoji berbentuk hati merah),” ujarnya lagi.
Semalam, foto perkahwinan mereka tular selepas seorang jurusolek dikenali Mas Hashim berkongsi momen bahagia tersebut dalam media sosial.
Majlis perkahwinan mereka berlangsung di Masjid Sri Sendayan, Bandar Sri Sendayan, Siliau, Negeri Sembilan, semalam.
Terdahulu, Rashidi mendirikan rumah tangga dengan pelakon Vanidah Imran pada 1 Oktober 2000 dan dikurniakan dua anak, Mikhail Imran, 22, dan Maryam Rashika, 19.
Bagaimanapun, selepas 23 tahun berkahwin, Rashidi dan Vanidah memilih untuk membawa haluan masing-masing apabila bercerai pada 9 Ogos 2018. – KOSMO! ONLINE


Bekas penyelia Felda didenda RM8,000, penjara 6 bulan bersalah palsu tandatangan
Oleh NORHAFIZAN ZULKIFLI

3 Februari 2023, 4:25 pm
KUANTAN – Seorang bekas penyelia Felda dijatuhkan hukuman penjara enam bulan dan denda RM8,000 oleh Mahkamah Sesyen di sini hari ini di atas kesalahan memalsukan sebahagian tandatangan peneroka berhubung penerimaan bayaran tunai tiga tahun lalu.
Tertuduh Muhammad Aizat Zaidi, 34, mengaku bersalah selepas pertuduhan dibacakan jurubahasa di hadapan hakim Datuk Ahmad Zamzani Mohd Zain di Mahkamah Sesyen Kuantan di sini hari ini.
Mengikut kertas pertuduhan, tertuduh sebagai penyelia Felda Sebertak, Bera telah memalsukan sebahagian tandatangan peneroka pada senarai akuan penerimaan bayaran tunai serta senarai akuan penerimaan bayaran tunai pendahuluan tunai berjumlah RM150,793 untuk pelaburan Forex antara November 2020 dan Disember 2020.
Pendakwaan dibuat mengikut Seksyen 464(a) Kanun keseksaan yang boleh dihukum di bawah seksyen 465 kanun keseksaan.
Peguambela Muhammad Aizat, Mazura Ismail dalam rayuannya meminta mahkamah mengenakan hukuman penjara paling minima tanpa denda berikutan anak guamnya mengaku telah insaf dengan perbuatan itu.
Mazura juga memaklumkan tertuduh telah membuat bayaran ganti sebanyak 50 peratus daripada nilai keseluruhan wang kepada peneroka terbabit selain berhasrat untuk membayar semua wang peneroka berkenaan.

Muhammad Aizat juga dikatakan telah kehilangan pekerjaannya dan kini hanya bekerja sebagai pembantu kedai makan dengan pendapatan sebanyak RM50 sehari serta perlu menanggung ibu dan bapanya yang sudah tua.
Selain itu, Mazura memberitahu, disebabkan kes berkenaan, tertuduh juga dikatakan telah bercerai dengan isterinya.
Bagaimanapun, Timbalan Pendakwa Raya Suruhanjaya Pencegahan Rasuah Malaysia (SPRM), Rifah Izzati Abdul Mutalif dalam hujahnya berkata, tindakan tertuduh telah mencalarkan imej penjawat awam serta intergriti Felda.
Riffah Izatti dalam perhujahannya berkata, walaupun tertuduh ada usaha untuk membayar balik wang peneroka berkenaan namun mahkamah perlu mengambil kira kekerapan dan keseriusan kesalahan yang dilakukan itu selain membabitkan peneroka yang kebanyakkannya adalah warga emas. – KOSMO! ONLINE.


Motosikal terbabas, lelaki berusia 52 tahun maut
Oleh NURUL IZZATI ZAINI

3 Februari 2023, 4:37 pm
PETALING JAYA – Seorang penunggang motosikal maut setelah hilang kawalan sebelum terbabas di Jalan Lapangan Terbang Subang menghala ke Lebuh raya Persekutuan awal pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, Bahagian Siasatan dan Penguatkuasaan Trafik Ibu Pejabat Daerah (IPD) Petaling Jaya telah menerima satu laporan polis kira-kira pukul 6.47 pagi tadi.
“Siasatan awal mendapati penunggang motosikal jenis Modenas Kriss tersebut merupakan seorang lelaki warganegara tempatan berusia 52 tahun.
“Mangsa dipercayai hilang kawalan sebelum terbabas ke bahu kiri jalan. Mangsa disahkan meninggal dunia di lokasi kejadian,” katanya dalam satu kenyataan hari ini.
Tambahnya, mayat telah di bawa ke Pusat Perubatan Universiti Malaya untuk bedah siasat dan kes masih dijalankan untuk mengenal pasti punca dan sebab kematian.
Kes disiasat di bawah Seksyen 41 (1) Akta Pengangkutan Jalan 1987.

Dalam pada itu, Mohamad Fakhrudin turut menyeru saksi kejadian untuk tampil ke balai polis berhampiran atau berhubung terus dengan Pegawai Penyiasat Trafik, Inspektor Mohamad Khairil Helmi Mohamad Isa di talian 019-3318339 bagi membantu siasatan. – KOSMO! ONLINE.


IG hampir digodam, Noorkhiriah kongsi foto jenazah
3 Februari 2023, 3:00 pm
PETALING JAYA – Pelakon Noorkhiriah meluahkan rasa hairan kerana akaun Instagramnya cuba digodam walaupun kandungan dalam media sosial tersebut tidak menarik seperti orang lain.
Ujar pelakon itu, akaun Instagram miliknya banyak dipenuhi dengan gambar jenazah memandangkan dia kini aktif dengan kerja amal menguruskan khidmat pengurusan jenazah secara percuma, Pertubuhan Amal Nur by Khiriah kepada golongan memerlukan.
“Assalamualaikum wahai penggodam. Instagram akak (gelarannya) tak ada apa yang menarik melainkan banyak gambar jenazah. Fikir banyak kali ya (sebelum menggodam),” tulisnya dalam hantaran Instagram.
Barangkali geram dengan perbuatan jahat tersebut, Noorkhiriah memuat naik sekeping foto jenazah yang siap dikapan berbaring di atas tempat mandian di dalam bilik mayat.
Pada masa sama, pelakon drama Bedah Tong Gas itu menasihatkan penggodam agar diberi kesedaran agar tidak melakukan penganiayaan terhadap orang lain.
Dalam perkongsian tersebut, Noorkhiriah turut berkongsi akaun Instagram kedua miliknya sekiranya yang sedia ada digodam suatu hari nanti.

Menerusi ruangan komen, ramai peminat pelakon itu berkata, penggodam tertarik untuk menggodam akaun Instagramnya kerana dia memiliki seramai sejuta pengikut.
“Sebab pengikut akak ramai, jadi dia nak godam dan jual Instagram ini,” jelas seorang pengikutnya.
Sebelum ini, banyak akaun Instagram selebriti popular yang memiliki jutaan pengikut menjadi mangsa godam antaranya Aizat Amdan, Emma Maembong, Janna Nick, Ayda Jebat dan Wawa Zainal. – KOSMO! ONLINE


Fasha Sandha doa dapat anak lelaki di Mekah
Oleh MOHAMMAD SHAHEMY AZMI

3 Februari 2023, 3:28 pm
PETALING JAYA – Pelakon terkenal Fasha Sandha berkongsi antara doa yang dipohon ketika mengerjakan umrah di Tanah Suci Mekah baru-baru ini ialah supaya dia dikurniakan cahaya mata lelaki.
Ujar Fasha, 39, keinginan untuk menimang cahaya mata lelaki itu juga merupakan hasrat yang diidamkan oleh suaminya, Aidil Aziz selepas dikurniakan anak perempuan, Aisha Amaira yang kini berusia dua tahun enam bulan.
“Ketika mengerjakan ibadah umrah baru-baru ini, salah satu doa yang saya pohon adalah untuk mendapatkan zuriat lelaki. Sebab itu adalah permintaan suami untuk melengkapkan keluarga kami.
“Kalau ikutkan, suami sudah menyuarakan hasrat untuk anak kedua sejak tahun lalu lagi. Tapi saya terlalu sibuk dengan penggambaran drama.
“Insya-Allah, kami akan berusaha untuk anak kedua pada tahun ini dan berharap dikurniakan seorang bayi lelaki,” katanya kepada Kosmo! Online.
Dalam pada itu, Fasha atau nama lengkapnya Nur Fasha Sandha Hassan turut melahirkan rasa syukur apabila dapat menjejakkan kaki ke Tanah Suci Mekah bagi mengerjakan ibadah umrah selepas beberapa kali tertangguh.

“Alhamdulillah, saya berada di sana selama sembilan hari. Empat hari di Mekah dan lima hari di Madinah. Saya bersyukur dapat mendoakan yang baik-baik untuk semua orang.
“Saya sangat teruja dan bersyukur apabila hasrat mengerjakan umrah buat kali pertama akhirnya terlaksana lebih-lebih lagi ditemani suami,” katanya gembira.
Kongsi Fasha, sebelum ini dia sudah lama menyatakan hasrat mengerjakan umrah, namun tidak boleh melakukannya kerana syarat pada ketika itu memerlukan dia membawa seorang mahram.
“Ketika itu saya belum berkahwin lagi. Jadi antara syaratnya saya perlu diiringi dengan mahram untuk buat umrah. Selepas saya berkahwin, seluruh dunia diserang Covid-19 pula,” jelasnya.
Untuk rekod, Fasha mendirikan rumah tangga buat kali kedua bersama Aidil pada 28 Mac 2019 dan dikurniakan seorang cahaya mata perempuan iaitu Aisha Amaira.
Sebelum itu, menerusi perkahwinan pertama Fasha bersama bekas suami, dia dikurniakan dua cahaya mata iaitu Putra Rayfal Ramli Rizal Ashram dan Putri Raysha Jemaima Rizal Ashram. – KOSMO! ONLINE


Ipoh bandar pertama di Utara capai akses 5G berkelajuan 1GB
Oleh LUQMAN RIDHWAN MOHAMED NOR

3 Februari 2023, 2:48 pm
IPOH – Ipoh kini menjadi bandar kelima di negara ini selepas Kuala Lumpur, Putrajaya, Cyberjaya dan Johor Bahru serta yang pertama di wilayah Utara yang mempunyai capaian akses 5G berkelajuan 1GB per saat.
Ia hasil pasukan 5G Greater Ipoh yang diketuai oleh Datuk Bandar, Datuk Rumaizi Baharin bersama Perbadanan Kemajuan Negeri Perak (PKNP), Digital Nasional Berhad, SKMM Perak dan Telekom Malaysia (TM).
Sehingga kini, Majlis Bandaraya Ipoh (MBI) telah melaksanakan sebanyak 14 projek kick-off termasuk sebuah projek utama Bandar Pintar Ipoh iaitu Pusat Operasi Bersepadu Ipoh (IIOC).
Pengerusi Jawatankuasa Perumahan dan Kerajaan Tempatan, Sandrea Ng Shy Ching berkata, IIOC merupakan jantung kepada perkembangan Ipoh ke arah bandar pintar.
“Dengan adanya sebuah pusat kawalan yang canggih seperti ini, ia akan merealisasikan impian Bandar Ipoh untuk mencapai status Smart Green City menjelang 2030.
“Walaupun Projek IIOC ini diletakkan pada status projek jangka panjang, namun dengan iltizam dan kerjasama yang diketuai oleh Datuk Bandar, ia telah berjaya dilaksanakan dalam waktu masa yang singkat.

“Projek IIOC ini merupakan nadi kepada Pelan Tindakan Bandar Pintar Ipoh yang akan menjadi sebuah pusat kawalan pintar yang mempunyai keupayaan memproses Big Data dengan menggunakan perisian Artificial Inteligence (AI) , Internet of Thing (IoT),” katanya.
Beliau berkata demikian pada sidang akhbar selepas mengadakan lawatan ke IIOC serta diberikan taklimat 5G di IIOC, Pusat Transformasi Bandar (UTC) Perak di sini hari ini.
Pada masa sama, Sandrea berkata, pusat kawalan pintar tersebut sekali gus melicinkan urus tadbir pembandaran MBI kepada urustadbir yang berinsentifkan teknologi, sensor dan peranti.
Katanya, di samping itu juga, TM selaku rakan strategik telah membantu MBI dalam mengadaptasi pelbagai Smart Solution dan dengan kerjasama jitu.
Dalam pada itu, Rumaizi berkata, sehingga kini, liputan rangkaian 5G di kawasan pentadbiran MBI telah mencapai 42 peratus kemajuan kerja. – KOSMO! ONLINE


Kerajaan pertimbang beberapa cadangan pindaan Akta Insolvensi
Oleh EDDY AQMAL MOHAMED HAMIDI

3 Februari 2023, 3:09 pm
PUTRAJAYA – Jabatan Insolvensi Malaysia sedang merangka beberapa cadangan pindaan terhadap Akta Insolvensi 1967 (Akta 360) bagi menambah baik sistem pentadbiran kebankrapan termasuk cadangan pindaan terhadap kes kebankrapan terdahulu.
Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata, antara cadangan pindaan yang sedang dipertimbangkan kerajaan adalah penetapan had masa pemfailan Borang Bukti Hutang oleh Pemiutang bagi mengelakkan isu kelewatan pemfailan yang boleh menyukarkan pelepasan individu bankrap.
“Penambahbaikan juga akan dibuat kepada peruntukan pelepasan automatik di bawah seksyen 33C Akta 360 agar individu yang bankrap boleh dilepaskan daripada kebankrapan dalam tempoh yang lebih singkat.
“Kerajaan juga akan melihat kepada penggunaan teknologi maklumat dan komunikasi jarak jauh dalam urusan pentadbiran kes kebankrapan bagi memudahkan urusan pelanggan, pemegang taruh dan jabatan,” katanya dalam kenyataan, hari ini.
Menurut beliau, penambahbaikan juga akan dibuat kepada seksyen 42 dan Jadual C Akta 360 dengan memansuhkan kewajipan untuk mengadakan mesyuarat pertama pemiutang agar pentadbiran kebankrapan boleh diteruskan dengan segera.
“Kerajaan juga akan mempertimbangkan untuk menambah kategori kes yang boleh dilepaskan melalui Sijil Ketua Pengarah Insolvensi (KPI) tanpa bantahan oleh pemiutang seperti golongan bankrup berusia 70 tahun ke atas dan individu bankrap tidak berkeupayaan kerana disahkan sebagai pesakit mental.

“Penyelarasan juga akan dibuat terhadap nilai harta bankrap termasuk peralatan kerja yang boleh dikecualikan untuk dibahagikan kepada pemiutang di bawah seksyen 48(1)(a)(ii) Akta 360 dengan keadaan ekonomi dan kos sara hidup semasa,” ujar beliau.
Tambah Azalina, kerajaan juga akan menyelaras nilai ambang bagi pentadbiran kes kebankrapan kecil di bawah seksyen 106 Akta 360 dan had gaji di bawah seksyen 107 Akta 360 dengan keadaan ekonomi dan dasar gaji minimum.
“Kerajaan sentiasa mengalukan sebarang maklum balas dan cadangan yang konstruktif daripada semua pihak mengenai isu kebankrapan, oleh itu, sesi libat urus bersama pemegang taruh untuk membincangkan hal berkaitan cadangan pindaan yang sedang dipertimbangkan akan diadakan pada 7 Februari ini.
“Cadangan pindaan kepada Akta Insolvensi 1967 [Akta 360] ini seterusnya dijangka akan dibentang dalam Mesyuarat Jemaah Menteri dalam masa terdekat selepas mengambil kira input sesi libat urus,” katanya.
Azalina berkata, tahun lalu, secara purata sebanyak 16 kes kebankrapan didaftar setiap hari namun jumlah kes kebankrapan yang dilepaskan melalui Sijil Pelepasan KPI bagi tempoh yang sama secara purata adalah sebanyak 27 kes bagi setiap hari.
Jelas Azalina, kerajaan mengambil maklum cabaran yang dihadapi oleh golongan yang bankrap serta stigma kebankrapan dalam masyarakat namun Kerajaan Perpaduan akan meneruskan usaha meningkatkan keberkesanan pentadbiran kebankrapan seiring dengan visi Malaysia Madani untuk membangunkan tanah air yang lebih mampan dan makmur serta berteraskan keterangkuman dan kesaksamaan. – KOSMO! ONLINE


Pemilihan UMNO: Khaled sahkan bertanding, pertahan jawatan
Oleh HARRITH HISHAM

3 Februari 2023, 2:40 pm
KUALA LUMPUR – Naib Presiden UMNO, Mohamed Khaled Nordin mengesahkan beliau akan bertanding bagi mengekalkan jawatannya pada pemilihan UMNO kali ini.
“Saya akan bertanding dan kekal mempertahankan jawatan (Naib Presiden UMNO),” katanya ringkas.
Beliau berkata demikian ketika ditemui selepas Majlis Pra-Pelancaran Kampus Baharu Universiti UCSI Cawangan Bangladesh di Hotel Le Quadri di sini, hari ini.
Terdahulu, media melaporkan pemilihan UMNO akan diadakan bermula pada 1 Februari hingga 18 Mac ini.
Setiausaha Agung UMNO, Datuk Seri Ahmad Maslan berkata, Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda dan Pergerakan Puteri Cawangan akan diadakan selama 26 hari bermula 1 Februari hingga 26 Februari ini.
Menurutnya, Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan Exco Wanita, Exco Pergerakan Pemuda dan Exco Pergerakan Puteri UMNO Pusat bakal diadakan serentak di seluruh negara pada 11 Mac depan.

“Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Kerja Tertinggi (MKT) UMNO pula akan diadakan serentak di seluruh negara pada 18 Mac (Sabtu),” katanya. – KOSMO! ONLINE


Saharul Ridzwan nak simpan janggut sampai mati
Oleh MOHAMMAD SHAHEMY AZMI

3 Februari 2023, 2:38 pm
PETALING JAYA – Seiring dengan perubahan imejnya yang sedang mendalami ilmu agama, pelakon Saharul Ridzwan enggan ‘mengorbankan’ janggut semata-mata untuk memenuhi tuntutan watak dalam naskhah lakonannya pada masa akan datang.
Ujar Saharul atau nama lengkapnya Mohd. Saharul Ridzwan Hashim, 34, dia tidak rela mencukur sehingga licin janggutnya kerana mahu menyimpannya sehingga mati.
“Cukur janggut? Tidak rasanya. Saya mahu simpan sampai mati janggut ini. Mahu jaga sunah Rasulullah. Insya-Allah, saya boleh buat,” ujarnya kepada Kosmo! Online.
Tambah pelakon tinggi lampai itu lagi, dia melihat janggut yang menghiasi wajahnya tidak menjadi penghalang untuk dia terus aktif dalam bidang lakonan memandangkan penggiat seni kreatif di Malaysia seperti penulis skrip sudah boleh memahami keadaan sebegitu.
“Lagipun penggiat seni seperti penulis skrip di Malaysia sekarang semakin hebat. Mereka boleh memahaminya.
“Jadi untuk karakter akan datang selepas ini, selagi boleh memang saya tidak mahu mencukur janggut. Mungkin boleh guna teknik solekan untuk ‘cover’ bahagian janggut saya. Benda boleh kita buat, jadi tiada masalah,” jelasnya.

Dalam pada itu ketika disoal tentang perkembangan karier lakonannya, Saharul berkata, buat masa ini dia menolak untuk kembali ke set penggambaran kerana mahu memberi tumpuan kepada isterinya yang masih lagi berpantang.
“Sekarang saya sibuk jaga anak ketiga yang baru dilahirkan pada 21 Januari lalu. Isteri pun masih lagi berpantang. Jadi buat masa sekarang memang saya sekat dahulu jadual berlakon.
“Selain menjaga isteri dan anak, saya juga mahu memberi tumpuan untuk membangunkan perniagaan saya,” katanya ketika ditemui di majlis tayangan perdana filem Coast Guard Malaysia: Ops Helang baru-baru ini.
Sejak lebih setahun lalu, Saharul mula memperlahankan rentak karier lakonannya apabila aktif mengikuti aktiviti berdakwah.
Kata Saharul, dia menganggap dirinya masih dalam fasa memantapkan rohani untuk menjadi hamba-Nya yang lebih baik. – KOSMO! ONLINE


‘Saya pernah ditangkap lebih 20 kali’ – Hashimah
Oleh MOHD. HUSNI MOHD. NOOR

3 Februari 2023, 3:20 pm
PUTRAJAYA – “Saya pernah ditangkap polis dan imigresen lebih 20 kali malah pernah merasa tidur di lokap selama tiga hari,” kata Hashimah, 40.
Hashimah, wanita tanpa kerakyatan sejak 40 tahun lalu kini diiktiraf sebagai warganegara Malaysia selepas haknya mendapatkan kerakyatan diputuskan Mahkamah Tinggi Kuala Lumpur pada 17 November tahun lalu.
Dia yang ditemui di Lobi Ibu Pejabat Jabatan Pendaftaran Negara (JPN), di sini berkata, pengalaman ditangkap penguat kuasa adalah antara kesukaran dihadapinya sepanjang bergelar ‘rakyat tanpa negara’.
“Sejak berusia tiga bulan sehingga berusia 18, saya ditempatkan di lima buah rumah kanak-kanak masing-masing di sekitar Kuala Lumpur, Perak dan Pahang.
“Ketiadaan kad pengenalan juga menyebabkan saya tidak layak untuk menduduki peperiksaan termasuk Ujian Penilaian Sekolah Rendah (UPSR), Penilaian Menengah Rendah (PMR) dan Sijil Pelajaran Malaysia (SPM),” katanya.
Hashimah ditemui wartawan di lobi JPN hari ini bagi mendapatkan MyKad dan sijil lahir dengan diiringi barisan peguam daripada Lawyers for Liberty (LFL).

Dalam pada itu, katanya, dia mengakui sangat teruja dan bersyukur kerana penantian selama 40 tahun mendapatkan kerakyatan akhirnya menjadi kenyataan.
“Saya rasa sangat gembira dapat kad pengenalan biru, senang untuk kemudahan saya seperti kemudahan hospital, pekerjaan yang baharu dan boleh pergi menunaikan ibadah umrah Insya-Allah.
“Segala-galanya baik. Alhamdulillah. Proses semua berjalan lancar pada hari Jumaat ini, semua baik,” katanya yang masih belum berkahwin.
Katanya, ketika ini, dia bekerja sebagai pekerja am di Rumah Amal Cheshire Selangor, Subang Jaya malah pernah bekerja sebagai pengasuh di rumah kanak-kanak yatim.
Sebelum ini, Hashimah berjaya dalam cabarannya di Mahkamah Tinggi Kuala Lumpur untuk membatalkan penolakan JPN berhubung permohonan kewarganegaraannya.
Hashimah yang dilahirkan pada 9 Jan 1983 ditemui polis ketika serbuan di sebuah rumah seorang diri tanpa penjaga di mana ketika itu dia baru berusia tiga bulan.
Sementara itu, Pengarah LFL, Zaid Malek berkata, beliau mahu kes rakyat tanpa negara atau terbiar perlu diberi kerakyatan berdasarkan peruntukan Perlembagaan.
“Kami berharap tidak perlu lagi mahkamah untuk mengulangi acap kali perkara (kes seperti Hashimah) yang sama,” katanya.- KOSMO! ONLINE


Menu Rahmah akan dibawa ke IPT
Oleh HARRITH HISHAM

3 Februari 2023, 2:22 pm
KUALA LUMPUR – Menu Rahmah yang diperkenalkan Kementerian Perdagangan Dalam Negeri dan Kos Sara Hidup (KPDN) akan dilaksanakan di semua institut pengajian di bawah Kementerian Pendidikan Tinggi (KPT).
Menterinya, Datuk Seri Mohamed Khaled Nordin berkata, perkara itu sedang dibincangkan antara pihaknya bersama KPDN.
“Berhubung (Menu Rahmah), kita sedang bekerjasama dengan KPDN. Program itu memang akan dibawa masuk ke universiti dalam masa terdekat.
“Ketika ini, saya percaya pihak kementerian sedang membuat perbincangan (berhubung pelaksanaan) program ini. Saya rasa universiti di bawah KPT tidak ada masalah dalam menyediakan ruang untuk program Menu Rahmah,” katanya.
Beliau berkata demikian ketika sidang akhbar selepas Majlis Pra-Pelancaran Kampus Baharu Universiti UCSI Cawangan Bangladesh, di Hotel Le Quadri, di sini, hari ini.
Difahamkan, pelaksanaan program Menu Rahmah di IPT adalah bagi menggantikan Menu Siswa Keluarga Malaysia yang diperkenalkan kerajaan sebelum ini.

Menu Rahmah yang baru diwujudkan merupakan hidangan makanan berharga RM5 ke bawah khusus untuk golongan miskin tegar merangkumi nasi, ayam atau ikan dan sayur. – KOSMO! ONLINE


DUN P. Pinang mungkin dibubar akhir Mei ini
Oleh SAFINA RAMLI

3 Februari 2023, 2:56 pm
GEORGE TOWN – Ketua Menteri, Chow Kon Yeow memberi bayangan Dewan Undangan Negeri (DUN) Pulau Pinang akan dibubarkan akhir Mei ini, bagi memberi laluan kepada Pilihan Raya Negeri (PRN).
Kon Yeow yang juga Pengerusi PH Pulau Pinang berkata, pembubaran DUN Pulau Pinang waktu itu dilihat paling sesuai untuk mengadakan PRN pada Jun atau Julai depan di enam negeri yang masih belum mengadakan PRN selepas Pilihan Raya Umum Ke-15 (PRU-15).
“Mungkin kalau dibubarkan (DUN Pulau Pinang) akhir Mei, semestinya PRN perlu diadakan pada Jun, atau selewat-lewatnya Julai ini.
“Jadi, mungkin betul apa yang dikatakan oleh Menteri-Menteri Besar berkenaan, bulan Jun atau Julai adalah paling sesuai untuk seragamkan PRN di semua negeri,” katanya dalam sidang akhbar di Komtar di sini, hari ini.
Menurut Kon Yeow, setakat ini masih belum ada sebarang mesyuarat rasmi dengan Menteri Besar dan Ketua Menteri di enam negeri bagi membincangkan soal PRN atau pembubaran DUN di negeri masing-masing.
“Pertemuan dengan Menteri Besar dan Ketua Menteri hanya berlaku pada 21 Februari nanti di mana pada waktu itu akan diadakan pertemuan antara Perdana Menteri bersama Menteri Besar dan Ketua Menteri.

“Pada minggu yang sama juga akan berlangsung Mesyuarat Raja-Raja di Istana Negara dan di kedua-dua majlis ini mungkin kita boleh berbincang mengenai PRN,” katanya. – KOSMO! ONLINE


Tiga lagi ladang babi di Pulau Pinang positif ASF
Oleh SAFINA RAMLI

3 Februari 2023, 4:02 pm
GEORGE TOWN – Tiga ladang babi komersil di daerah Barat Daya menjadi lokasi terbaharu di negeri ini, yang dikesan positif wabak demam babi Afrika (ASF) dengan menjadikan jumlah keseluruhannya adalah sebanyak 27 ladang.
Ketua Menteri, Chow Kon Yeow berkata, sehingga semalam pecahan keseluruhan ladang babi komersial yang disahkan positif ASF adalah 18 di daerah Seberang Perai Selatan (SPS), dua di Seberang Perai Tengah (SPT), empat di Seberang Perai Utara (SPU) dan tiga di Barat Daya (DBD) menjadikan jumlah keseluruhan populasi babi yang terjangkit adalah 62,197 ekor di seluruh Pulau Pinang.
Chow Kon Yeow.
“Ladang babi komersil di Barat Daya menjadi ladang terbaharu yang dikesan positif ASF pada minggu lalu.
“Perebakan penyakit ini ke daerah Barat Daya mungkin berpunca daripada lori-lori yang digunakan untuk mengangkut babi-babi ke rumah sembelihan, mungkin lori ini tidak disanitasi dengan betul,” katanya dalam sidang akhbar di Komtar di sini, hari ini.
Menurut Kon Yeow, sehingga semalam, sebanyak 11,943 ekor babi telah dimusnahkan dari ladang-ladang positif dikenal pasti.
“Kerja-kerja pemusnahan masih giat dijalankan bagi mengekang penularan penyakit manakala bangkai babi yang dilupuskan ditanam di satu kawasan yang jauh dari penempatan awam dan tiada pembangunan bagi memastikan tidak berlaku kacau ganggu kepada orang awam,” katanya.

Beliau memberitahu, sekiranya ladang-ladang babi komersil yang dijangkiti mempunyai keluasan tanah yang mencukupi, bangkai babi boleh dilupuskan di kawasan ladang dan jika tidak, maka ia perlu ditanam di kawasan lain. Kawasan tanah di SPS mencukupi untuk tanam bangkai babi yang dijangkiti ASF,” katanya.
Jelas beliau lagi, JPVPP juga telah menghantar permohonan pampasan bagi 10 ladang babi yang telah selesai proses pelupusan kepada Ibu Pejabat Perkhidmatan Veterinar (IPPV), Putrajaya untuk dibawa ke peringkat Kerajaan Persekutuan bagi tindakan lanjut.
Dalam pada itu, tambahnya, orang awam dinasihatkan agar tidak berasa cemas dengan wabak ASF kerana bukan penyakit zoonotik dan hanya menjangkiti ternakan babi serta babi hutan. – KOSMO! ONLINE


Seniwati Julie Sudiro meninggal
Oleh KOSMO!

4 Februari 2023, 11:27 pm
PETALING JAYA – Seniwati yang terkenal dengan nyanyian Jazz, Datin Paduka Julie Sudiro menghembuskan nafas terakhir pada pukul 9.30 malam tadi akibat masalah paru-paru.
Berita sedih itu dikongsikan Presiden Persatuan Karyawan Malaysia (Karyawan), Datuk Freddie Fernandez dalam satu kenyataan malam tadi.
Arwah meninggal pada usia 80 tahun setelah menerima rawatan di Hospital Universiti Teknologi Mara (UiTM) Puncak Alam, Selangor sejak 9 Januari lalu.
Pada 15 Januari lepas, keadaan kesihatan Julie dilaporkan semakin stabil selepas dimasukkan ke hosptal akibat paras oksigen menurun.
Walau bagaimanapun, Julie yang ditempatkan di Unit Rawatan Rapi (ICU) masih memerlukan bantuan pernafasan.
Terdahulu, media melaporkan Julie atau nama sebenarnya Raden Juariah Raden Sudiro menjalani hidup dengan tenang sebagai guru mengaji.

Mendiami teres dua tingkat bersama anak bongsu dan cucu di Subang Jaya, Selangor, kediamannya dikunjungi anak murid yang datang belajar mengaji al-Quran, setiap hari.
Antara mereka yang pernah bergelar anak muridnya termasuklah anak Allahyarham Seniwati Mariani, Shasha dan Dian P Ramlee dan ramai lagi. – KOSMO! ONLINE


Penang FC juara Piala Harapan, tumbang Selangor FC 2-1
Oleh NOOR HASLIZA NUSI

4 Februari 2023, 11:38 pm
BATU KAWAN – Skuad Penang FC meraih juara pada perlawanan akhir Piala Harapan 2023 setelah menumbangkan pasukan Selangor FC 2-1 di Stadium Negeri Batu Kawan di sini malam tadi.
Gol buat pasukan kendalian Ketua Jurulatih Manzoor Azwira itu berjaya diledakkan pemain import dari Lubnan, Sonny Saad pada separuh masa kedua, minit ke-75 dan 88.
Pemain berusia 30 tahun itu merupakan pemain kebangsaan Lubnan yang pernah mewakili Amerika Syarikat (AS) di peringkat remaja.
Gol tunggal pasukan kendalian Tan Cheng Hoe itu dijaringkan Muhammad Mukhairi Ajmal pada minit ke-25.

Kemenangan skuad Harimau Kumbang itu memberi harapan baharu buat penyokong Penang FC untuk beraksi cemerlang pada perlawanan Liga Super 2023 nanti.
Terdahulu, skuad Kenari meraih tempat ketiga selepas membenam kelab Singapura, Geylang 2-1 dalam perlawanan penentuan petang tadi. – KOSMO! ONLINE


Pemilik longgok barang depan rumah undang tanda tanya
Oleh KOSMO!

4 Februari 2023, 10:27 pm
PETALING JAYA – Tular sebuah gambar di media sosial memaparkan tindakan seorang pemilik rumah di sebuah bangunan pangsapuri yang meletakkan pelbagai jenis barangan sehingga menghalang laluan orang ramai.
Berdasarkan gambar yang dimuat naik di Facebook Taman Sri Gombak itu, antara barang yang dilihat memenuhi ruang koridor tersebut adalah peti ais, televisyen, dan pelbagai kelengkapan rumah lain termasuk beberapa buah basikal.
Bagaimanapun, lokasi tepat bangunan terbabit dan tujuan pemilik membuat tindakan sedemikian tidak dapat dikenal pasti sekali gus menimbulkan tanda tanya dalam kalangan penduduk berhampiran.
Menjengah ke ruangan komen, rata-rata netizen membuat pelbagai spekulasi berkaitan perkara tersebut.
“Pengumpul barangan terpakai kot, dalam rumah penuh tak muat letak luar pulak,” seloroh Fadzliana.
“Ni jiran tak guna penting diri sendiri. Koridor tu untuk orang lalu. Bukan longgok sampah, menyusahakan,” ujar Jalita.

“Mungkin pindah rumah, atau buat ‘renovation’ (ubah suai), kita bersangka baik,” kata Sakura. – KOSMO! ONLINE


Sultan Johor berkenan bertemu Anwar di Seri Perdana
Oleh KOSMO!

4 Februari 2023, 10:42 pm
PETALING JAYA – Sultan Johor, Sultan Ibrahim Sultan Iskandar berkenan berangkat ke kediaman rasmi Perdana Menteri, Datuk Seri Anwar Ibrahim di Seri Perdana, Putrajaya hari ini.
Perkara itu dimaklumkan menerusi hantaran yang dimuat naik di laman Facebook rasmi Anwar dengan beberapa foto turut dikongsi di platform media sosial itu..
“Menjunjung kasih atas kesudian DYMM Sultan Johor, Sultan Ibrahim Ibni Almarhum Sultan Iskandar berkunjung ke Seri Perdana hari ini,” katanya.
Pada pertemuan tersebut, Anwar mempersembahkan taklimat kepada Sultan Ibrahim berkenaan lawatan kerja beliau ke Singapura, pada 30 Januari lalu.
“Saya turut berkesempatan maklumkan kepada Baginda Tuanku berkenaan lawatan kerja saya bersama delegasi ke Singapura baru-baru ini.
“Daulat Tuanku!,” ujarnya.

Terdahulu, Anwar memaklumkan Malaysia dan Singapura bersetuju mengadakan rundingan lebih terperinci terhadap langkah republik itu menambak kawasan sekitar Batu Puteh dalam masa terdekat.
Selain itu, Anwar turut membangkitkan perkara itu dalam pertemuan bersama Perdana Menteri Singapura, Lee Hsien Loong dalam lawatan rasminya ke negara jiran itu. – KOSMO! ONLINE


Tersembam jatuh skuter, dagu anak Siti berjahit
Oleh HANISAH SELAMAT

4 Februari 2023, 11:36 pm
PETALING JAYA – Malang tidak berbau. Itulah yang terjadi kepada anak sulung Datuk Seri Siti Nurhaliza, Siti Aafiyah Khalid yang terjatuh ketika bermain skuter sehingga terpaksa dikejarkan ke sebuah hospital.
Aafiyah yang cedera bahagian tangan dan muka turut menerima beberapa jahitan pada bahagian dagu.
Kejadian tersebut dimaklumkan Siti ketika memohon maaf kepada penganjur sebuah acara apabila terpaksa membatalkan kemunculannya pada malam ini.
“Malang tidak berbau. Anak ibu jatuh skuter. Kena masuk OT (dewan bedah). Doakan semoga Allah SWT permudahkan urusan.
“Minta maaf kepada pelanggan kerana saya terpaksa membatalkan persembahan pada saat akhir disebabkan kemalangan yang menimpa anak saya,” katanya dalam Insta Story, sebentar tadi.
Siti turut berkongsi gambar bahagian tangan kanan Aafiyah, 5, yang berbalut.

Menerusi hantaran lain, penyanyi Biarlah Rahsia itu turut menzahirkan ucapan terima kasih kepada Raja Permaisuri Agong Tunku Hajah Azizah Aminah Maimunah Iskandariah yang mencemar duli bertanyakan khabar anaknya.
“Menjunjung kasih KDYMM Tuanku Permaisuri Agong yang bertanya khabar dan mendoakan kesembuhan Aafiyah.
“Terima kasih juga buat semua yang doakan kesihatan Aafiyah. Insya-Allah, Aafiyah cepat sembuh dari kemalangan kecil ini,” tulisnya lagi.
Sementara itu, menurut pengurusnya yang dihubungi Kosmo! Online, Rozi Abdul Razak, insiden berkenaan berlaku di kediaman penyanyi itu sekitar petang tadi.
Katanya, Aafiyah terus dikejarkan ke hospital bagi mendapatkan rawatan sebaik jatuh tersembam hingga mengakibatkan kecederaan pada dagunya.
Begitupun, Rozi menyatakan tiada perkara serius yang perlu dibimbangkan. Aafiyah juga baik-baik sahaja selepas memdapat rawatan.
“Cuma luka kecil pada dagu yang memerlukan beberapa jahitan. Terima kasih kepada yang mendoakan,” katanya.
Selain Aafiyah, rumah tangga Siti dengan Datuk Seri Khalid Mohamad Jiwa dikurniakan seorang putera, Muhammad Afwa, 2. – KOSMO! ONLINE


Lebih 8,000 tin,botol arak tidak bercukai dirampas
Oleh AZMI NORDIN

4 Februari 2023, 11:31 pm
KUALA LUMPUR – Seorang lelaki warga asing dicekup selepas didapati menyeludup 3,694 botol dan 4,920 tin arak tanpa cukai bernilai RM270,000 dalam serbuan sebuah premis di Kampong Bahol, Bukit Jalil, di sini, semalam.
Ketua Polis Daerah Cheras Asisten Komisioner Zam Halim Jamaluddin berkata, serbuan dan penahan suspek dibuat kira-kira pukul 6 petang pada hari kejadian.
Katanya, suspek yang berusia 47 tahun itu dipercayai terlibat dalam kes penyeludupan arak tidak bercukai.
“Dalam serbuan yang dijalankan, kami merampas 3,694 botol dan 4,920 tin arak pelbagai jenama.
“Jumlah nilai rampasan keseluruhan termasuk cukai dianggarkan berjumlah RM 270,000,” katanya dalam kenyataan hari ini.
Menurut Zam Halim, reman ke atas suspek telah dibenarkan selama 12 hari iaitu sehingga 15 Februari hadapan.

“Suspek akan disiasat di bawah Seksyen 135(1)(d) Akta Kastam 1967 dan Seksyen 15(1)(c) Akta Imigresen 1959/63,” ujarnya.  – KOSMO! ONLINE


KL City kembali rampas Piala Menteri Wilayah Persekutuan
Oleh MOHD. FITRIE MUHAMAD

4 Februari 2023, 10:55 pm
KUALA LUMPUR – Piala Menteri Wilayah Persekutuan kembali ‘pulang’ ke ibu negara selepas Kuala Lumpur City berjaya atasi Perak 3-0 di Stadium Bolasepak Kuala Lumpur, sebentar tadi.
Perlawanan edisi ketiga kali ini turut disaksikan oleh isteri Perdana Menteri yang juga Ahli Parlimen Bandar Tun Razak, Datuk Seri Dr Wan Azizah Wan Ismail.
Sepanjang 90 minit perlawanan, tonggak import The City Boys, Romel Morales tampil dengan aksi luar biasa apabila muncul pencetus kepada dua gol awal KL City.
Sekalipun aksi hanya berstatus bersahabatan pra musim, pengendali KL City, Bojan Hodak jelas mahukan kemenangan dengan menurunkan barisan terbaik termasuk menyenaraikan Herlison Caion dalam kesebelasan utama.
Walaupun Perak beberapa kali menguji Kevin Ray Mendoza di gawang tuan rumah, kesilapan Hafizal Mohamad Alias menjatuhkan Morales dalam kotak penalti mengundang padah dan peluang keemasan pada minit ke-33 itu berjaya disempurnakan dengan baik oleh Caion.
Sebaik aksi memasuki masa kecederaan babak pertama, Perak sepatutnya mampu menyamakan kedudukan namun rembatan Chinonso Christian Obiozor sekadar menggegar palang.

Lapan minit selepas aksi bersambung, Morales sekali lagi menjadi pencetus kepada jaringan kedua KL City dan kali ini disempurnakan oleh ketua pasukan, Paulo Josue.
Minit ke-74, sisa perjuangan The Bos Gaurus akhirnya menemui titik noktah apabila Giancarlo Gallifuoco meledak gol ketiga buat tuan rumah.
Pada edisi tahun lalu, Negeri Sembilan FC muncul juara selepas menundukkan tuan rumah 2-0. – KOSMO! ONLINE


Difitnah terima upah pakai baju PN, Airil Zafrel nak saman netizen
Oleh HANISAH SELAMAT

4 Februari 2023, 10:25 pm
PETALING JAYA – Pelakon Aeril Zafrel tidak teragak-agak untuk mengambil tindakan undang-undang terhadap beberapa individu yang menuduhnya dibayar Perikatan Nasional (PN) dalam kempen Pilihan Raya Umum ke-15 (PRU15) lalu.
Tegasnya, dia memberi tempoh 24 jam kepada penyebar fitnah untuk membuat permohonan maaf secara terbuka atau berdepan saman.
“Aku jamin korang akan dapat juga saman aku. Tapi aku bagi tempoh 24 jam kepada korang untuk buat permohonan maaf terbuka dan padam hantaran itu.
“Kalau ikut undang-undang aku boleh saja tuntut ganti rugi secara kiraan mudah RM10 x 490,000 dan (itu) belum campur yang lain lagi,” katanya menerusi aplikasi Twitter.
Malah bintang filem Aku Tak Bodoh itu mencabar pihak yang turut menabur fitnah terhadap isterinya, Wawa Zainal gara-gara mereka menggayakan baju-T parti politik berkenaan untuk tampil mengemukakan bukti.
Aeril secara sinis juga menggesa individu yang menfitnah dia dan isteri segera mengajukan laporan berhubung tuduhan tersebut kepada pihak berwajib jika berada di pihak benar.

“Sementara proses mendapatkan alamat IP korang sedang dibuat, apa kata kalau korang benar buatlah tuduhan atau fitnah pada saya dengan sejelasnya dan laporkan kepada polis serta SPRM (Suruhanjaya Pencegahan Rasuah Malaysia).
“Tapi jangan lupa bawa bukti yang boleh mendukung tuduhan itu. Korang nak aku buktikan kenyataan aku. Tiada masalah, jumpa di sana. Lebih tenang dan senang sikit” ujarnya lagi.
Dalam perkongsian sama, usahawan itu mengingatkan pihak berkenaan untuk berfikir dengan mendalam selain matang sebelum berbuat perkara yang merugikan diri sendiri.
Bagi individu lain yang baharu merancang mahu melemparkan fitnah sama pula, Aeril menitipkan pesanan meminta mereka membuat dulu pertuduhan lebih jelas bagi memudahkan tindakan susulan.
Aktor berusia 34 tahun itu turut berkata, tindakan mahkamah yang bakal diambil adalah atas kapasiti peribadi dirinya dan isteri yang terpalit dengan dakwaan tidak berasas sejak beberapa bulan lalu.
“Ia tidak mencerminkan mewakili parti politik berkenaan. Semoga yang lain matang dalam berpolitik,” katanya yang memuat naik tangkap layar enam pemilik akaun media sosial yang didakwa membuat tuduhan tersebut.
Kelmarin, seorang pemilik akaun Tweeter lebih dulu meminta maaf kepada Aeril selepas diberi amaran untuk berbuat demikian bagi mengelakkan tindakan saman akibat menyebarkan dakwaan sama.
Sebelum ini, menerusi hantaran lain Aeril bersumpah tidak mengambil sebarang bayaran atau diupah parti tersebut seperti yang disebarkan biarpun sudah banyak kali membuat penegasan. – KOSMO! ONLINE


Remaja perempuan maut motosikal rempuh kereta
Oleh ASLIZA MUSA

4 Februari 2023, 10:37 pm
KUALA KANGSAR – Seorang remaja perempuan berusia 18 tahun maut selepas terbabit dalam kemalangan dengan sebuah kereta di Kilometer 14, Jalan Kuala Kangsar-Manong di sini hari ini.
Dalam kejadian kira-kira pukul 4.45 petang itu, mangsa, Nurul Afizah Mohamad Zubir yang mengalami kecederaan parah akibat kemalangan itu maut di tempat kejadian.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, ketika kejadian, mangsa yang menunggang motosikal jenis Yamaha Lagenda dalam perjalanan dari arah Manong menuju Kuala Kangsar.
Katanya, semasa sedang mara, sebuah kereta jenis Volkswagen Golf dipandu lelaki warga emas berusia 69 tahun yang berada di bahu jalan sebelah kiri telah masuk ke laluan motosikal ditunggang mangsa.
“Kereta itu mahu membelok ke kanan untuk memasuki lorong Kampung Sementa, Kuala Kenas. Mangsa tidak sempat mengelak lalu merempuh bahagian sisi kanan kenderaan tersebut,” katanya di sini hari ini.
Menurut beliau, mayat mangsa dihantar ke Hospital Kuala Kangsar untuk dibedah siasat dan lelaki warga emas itu ditahan untuk siasatan lanjut mengikut Seksyen 41(1) Akta Pengangkutan Jalan 1987.- KOSMO! ONLINE


Umat Islam perlu elak terbabit ritual agama lain
Oleh MOHD. HUSNI MOHD. NOOR

4 Februari 2023, 10:22 pm
PUTRAJAYA – Umat Islam perlu mengelak daripada terlibat dengan aktiviti berkaitan kepercayaan dan ritual agama lain, namun pada masa sama menghormati prinsip kebebasan beragama di negara ini.
Mufti Wilayah Persekutuan, Datuk Dr. Luqman Abdullah berkata, umat Islam juga digesa berterus terang dengan kepercayaan dan amalan Islam dalam hubungan dengan bukan Islam.
“Umat Islam diseru untuk bertoleransi dengan kepercayaan dan amalan penganut agama-agama lain. Prinsip utamanya adalah memahami sempadan dalam interaksi antara Islam dan bukan Islam serta kewajipan berbuat baik sesama manusia.
“Dalam membina perpaduan dan masyarakat madani dalam negara ini, prinsip ini perlu difahami dengan sebaiknya,” katanya menerusi satu kenyataan media hari ini.
Luqman berkata, Islam mengajar penganutnya supaya saling berhubung sesama manusia atas nama kemanusiaan dengan cara baik, mesra dan tolong menolong.
“Akidah adalah suatu pegangan dan prinsip yang tidak boleh ditoleransikan dalam apa-apa bentuk yang membawa makna meredai sesuatu kepercayaan lain selain akidah tauhid.

“Ini tidak bermaksud menghalang berbuat baik dan saling menghormati sesama manusia tanpa mengira pegangan dan kepercayaan yang menjadi perkara asas dalam ajaran Islam,” jelasnya.
Semalam, kerajaan Johor memutuskan untuk mewartakan Fatwa Orang Islam Hadir Ke Upacara Ritual Perayaan Penganut Agama Bukan Islam dalam masa terdekat bagi membolehkan umat Islam di Johor mempunyai garis panduan sebelum menyertai majlis perayaan agama bukan Islam. – KOSMO! ONLINE


Suami isteri guru SMAP Kajang maut kemalangan di LPT 2
Oleh NIK NUR IZZATUL HAZWANI NIK ADNAN

4 Februari 2023, 7:21 pm
KEMAMAN – Sepasang suami isteri yang merupakan guru Sekolah Menengah Agama Persekutuan (SMAP) Kajang, Selangor maut, manakala tiga anak mereka cedera ringan selepas kenderaan pelbagai guna jenis Toyota Estima dinaiki mereka terlibat dalam kemalangan di Kilometer 274 Lebuh Raya Pantai Timur 2 (LPT2) berhampiran susur keluar Plaza Tol Cheneh di sini hari ini.
Dalam kemalangan pada pukul 4 petang itu, Arbain Baharudin, 47, dan isterinya, Rosmayati [email protected], 48, meninggal dunia akibat kecederaan parah pada beberapa bahagian badan, sementara tiga anak mereka iaitu Faikal Nabila, 8, Fatin Najla,10, dan Farah Najwa, 20, cedera pada bahagian tangan, kaki dan muka.
Ketua Polis Daerah Kemaman, Superintendan Hanyan Ramlan berkata, sewaktu kejadian kesemua mangsa yang menetap di Kajang dalam perjalanan pulang ke kampung mereka di Kampung Gelugor, Kerteh di sini dan sebelum itu mereka sempat menghantar salah seorang anak lelaki mereka ke Politeknik Sultan Haji Ahmad Shah (Polisas), Kuantan, Pahang.
“Sebaik tiba di lokasi kejadian, kenderaan jenis Toyota Estima dinaiki mereka dikatakan tiba-tiba hilang kawalan lalu terbabas di laluan kiri lebuh raya. Kenderaan tersebut kemudian berpusing beberapa kali sebelum terhenti di pembahagi lebuh raya. Impak pelanggaran menyebabkan pasangan suami isteri tersebut masing-masing tercampak keluar lima dan 10 meter dari kenderaan mereka.,” katanya di sini hari ini.
Gambar kenangan Arbain dan isteri, Rosmayati.
Hanyan berkata, ketiga-tiga anak mangsa yang cedera dikejarkan ke Unit Kecemasan Hospital Kemaman untuk menerima rawatan. manakala mayat kedua-dua mangsa dibawa ke unit forensik hospital sama bagi tindakan lanjut. – KOSMO! ONLINE


Malaysia-Singapura fokus tangani isu penipuan dalam talian
Oleh NUR ALWANI ZAFIRAH KHAIRUL

4 Februari 2023, 7:42 pm
PETALING JAYA – Malaysia dan Singapura bersedia menjalinkan kerjasama perkongsian maklumat dan kepakaran serta amalan terbaik dalam menangani isu penipuan dalam talian (online scam) secara lebih berkesan.
Menteri Komunikasi dan Digital Fahmi Fadzil berkata, mesyuarat dua hala bersama rakan sejawatnya Menteri Perhubungan dan Penerangan Singapura, Josephine Teo hari ini turut membincangkan kerjasama bagi mengoptimumkan penggunaan data sebagai sumber komoditi yang berharga dalam pertumbuhan ekonomi digital negara.
“(Mesyuarat) membincangkan dengan lebih mendalam hala tuju kerjasama Malaysia dan Singapura dalam bidang perlindungan data peribadi, keselamatan siber dan ekonomi digital selain bidang komunikasi,” katanya dalam satu kenyataan.
Menurut Fahmi, Malaysia dan Singapura baru sahaja memperbaharui kerjasama dalam bidang perlindungan data peribadi, keselamatan siber dan ekonomi digital melalui pemeteraian Memorandum Persefahaman (MoU) pada 30 Jan lepas di negara jiran itu.
“Ia sekali gus menyediakan platform kepada agensi-agensi di kedua-dua negara memulakan kerjasama yang lebih mendalam dalam bidang perlindungan data peribadi, keselamatan siber dan ekonomi digital.
“Saya turut mengalu-alukan kesudian Josephine serta delegasi menghadiri konsert Muzika Ekstravaganza yang dihoskan oleh Malaysia pada malam ini anjuran bersama Radio Televisyen Malaysia (RTM) dan MediaCorp Suria Singapura,” ujarnya. – KOSMO! ONLINE


Pesohor YouTube mati dicekik bapa sendiri
Oleh KOSMO!

4 Februari 2023, 9:00 pm
BAGHDAD – Seorang gadis yang merupakan pesohor YouTube mati dicekik bapanya di Iraq dalam pembunuhan kerana menjaga maruah selepas mangsa memutuskan untuk berhijrah ke Turkiye, lapor portal berita MailOnline semalam.
Tiba al-Ali, 22, dibunuh oleh bapanya pada 31 Januari lalu di wilayah Diwaniya, selatan Iraq, kata jurucakap Kementerian Dalam Negeri, Saad Maan di laman Twitter semalam.
Dia telah meninggalkan tanah airnya pada 2017 untuk memulakan kehidupan baru di Turkiye dan merancang mengahwini teman lelakinya yang dilahirkan di Syria.
Namun, apabila kembali ke Iraq untuk menyokong pasukan bola sepak negaranya dalam Piala Teluk Arab pada Januari lalu, keluarganya telah bertindak menculik Tiba.
Rakaman perbualan yang tidak disahkan antara gadis tersebut dan bapanya menunjukkan bahawa lelaki tersebut tidak berpuas hati dengan keputusan mangsa untuk hidup bersendirian di Turkiye.
Media tempatan melaporkan bahawa gadis tersebut telah bersetuju untuk bertemu ibunya di rumah rakannya di Baghdad tetapi terkejut apabila seluruh keluarga datang.

Dia dipercayai tidak sedarkan diri selepas diberikan ubat dan dibawa pulang ke rumah keluarganya di Al-Qadisiyyah dan ketika sedang tidur, bapanya masuk ke dalam bilik anaknya itu sebelum mencekiknya hingga mati.
Bapanya yang tidak dinamakan oleh media tempatan kemudian menyerah diri kepada polis dan memberitahu bahawa dia membunuh anak perempuannya sendiri untuk menghapuskan rasa malu. – Agensi


Isteri muda maafkan suami jalin hubungan dengan kekasih
Oleh KOSMO!

4 Februari 2023, 8:30 pm
ORLANDO – Seorang wanita yang mendapati suaminya menjalin hubungan sulit selama tiga setengah tahun mendedahkan bagaimana dia memutuskan untuk memaafkan teman hidupnya itu, lapor portal berita MailOnline semalam.
Menurut Alexandrea Acevedo, 26, dari Orlando, Florida, dia bertindak demikian kerana tidak mahu meninggalkan suaminya yang mengalami sisi gelap dalam kehidupan.
Pada mulanya, wanita berkenaan gelisah selepas mengetahui suami yang dikahwini selama lima tahun, Michael, 31, tidak setia untuk sebahagian besar perkahwinan mereka.
Ibu kepada tiga anak itu mengetahui penipuan suami apabila melihat mesej teman hidupnya itu kepada kekasih gelap di telefon bimbit pada Disember tahun lalu.
Namun, selepas mengaku kecurangannya dan meninggalkan rumah keluarga selama seminggu, Michael yang gemar minum arak dan berjudi akhirnya sedar bahawa dia perlu membuat perubahan dalam hidupnya.
Alexandrea berkata, suaminya kemudian mendapatkan rawatan terapi dan berusaha memperbaiki perkahwinan mereka sekali gus mendorong wanita tersebut untuk memberinya peluang kedua dan meneruskan rumah tangga mereka. – Agensi


Budak tulis surat, sedekah wang mohon maaf termuntah di surau
Oleh KOSMO!

4 Februari 2023, 8:17 pm
PETALING JAYA – “Mulia dan bersihnya hatimu wahai anak.”
Demikian reaksi yang diberikan oleh pihak pengurusan Surau Putra Al-Amin setelah membaca sepucuk surat yang diselitkan di dalam tabung surau bersama sekeping wang tunai RM100.
Surat tersebut ditulis oleh seorang kanak-kanak sebagai tanda meminta maaf disebabkan dia tanpa sengaja termuntah di kawasan surau berkenaan.
“Assalamualaikum pak cik, saya menulis surat ini untuk memohon maaf atas kesilapan saya pada 27 Januari 2023. Saya secara tidak sengaja termuntah di surau.
“Saya mahu membersihkannya tetapi saya tidak sempat kerana saya perlu ke sekolah dengan kereta ayah saya menghalang kereta orang lain,” kata kanak-kanak tersebut.
Isi surat itu turut memaklumkan, kanak-kanak tersebut ketika itu berada dalam keadaan kurang sihat disebabkan mengalami masalah keracunan makanan.

“Saya berharap pihak surau dapat memaafkan saya. Ini adalah nombor telefon ayah saya jika mempunyai sebarang masalah.
“Ayah saya sediakan duit ini dengan niat untuk kurangkan beban pihak surau untuk membersihkan najis itu,” katanya.
Dalam pada itu, permohonan maaf tersebut telah menyentuh hati pihak surau dan mereka turut mendoakan agar kanak-kanak terbabit diberikan kesihatan berpanjangan.
“Semoga diberikan kesihatan dan terus istiqamah berjemaah di surau masjid ya. Insya-Allah kami sentiasa mengalu-alukan,” balas pihak surau menerusi laman Facebook Surau Putra Al-Amin hari ini. – KOSMO! ONLINE


Kabinet bayangan PN permulaan progresif blok pembangkang
Oleh HARRITH HISHAM

4 Februari 2023, 8:08 pm
PETALING JAYA – Kabinet bayangan Perikatan Nasional (PN) disifatkan sebagai satu permulaan yang progresif ke arah reformasi blok pembangkang.
Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, ini kerana pembentukan tersebut membolehkan pihak pembangkang memainkan peranan dalam mekanisme semak dan imbang.
“Kabinet bayangan adalah satu inisiatif dan permulaan yang progresif ke arah reformasi blok pembangkang.
“Saya sentiasa mengalu-alukan teguran dan idea yang konstruktif daripada blok pembangkang,” katanya dalam satu hantaran di Twitter hari ini.
Terdahulu, Kosmo! melaporkan Pengerusi PN, Tan Sri Muhyiddin Yassin mengumumkan barisan Kabinet bayangan mereka yang akan bertindak sebagai pembangkang di Parlimen.
Pengumuman itu dibuat selepas PN bersetuju untuk mewujudkan Jawatankuasa Portfolio Ahli Parlimen. – KOSMO! ONLINE


Tekan minyak kerana takut ditahan khayal dadah
Oleh KHAIRUL MOHD. ALI

4 Februari 2023, 7:36 pm
JOHOR BAHRU – Dua lelaki yang sedang khayal dadah nekad melarikan diri dengan memecut kenderaan jenis Vokswagen Jetta kerana takut ditahan polis di Jalan Datin Halimah di sini pukul 6 petang semalam.
Ketua Polis Daerah Johor Bahru Selatan, Asisten Komisioner Raub Selamat berkata, tindakan suspek menyebabkan anggota polis yang sedang membuat Rondaan Cegah Jenayah (RCJ) di lokasi berkenaan segera mengejar suspek.
“Polis mengesahkan kejadian mengejar itu semalam, selepas menerima laporan berkaitan kejadian daripada seorang anggota cawangan kereta peronda (MPV) IPD Johor Bahru.
“Ketika itu anggota terbabit melihat sebuah kereta jenis Vokswagen Jetta dalam keadaan mencurigakan dan semasa mengarahkan kereta itu berhenti bagi tujuan pemeriksaan, suspek terus bertindak memecut laju dan melarikan diri.
“Anggota terbabit meminta bantuan bilik gerakan IPD JBS dan tiga kereta peronda MPV yang sedang bertugas membantu menahan suspek,” katanya dalam satu kenyataan di sini hari ini.
Menurut Raub, insiden mengejar itu berterusan sehingga ke tempat letak kereta sebuah apartmen di Taman Damansara Alif dan seorang suspek lelaki tempatan berusia 28 tahun berjaya ditangkap, manakala rakannya berusia 20 tahun dapat melarikan diri.

Kata beliau, polis merampas sebilah parang, tukul, batang besi, batang kayu, topi keledar serta kereta Volkswagen Jetta dan hasil soal siasat mendapati kedua-dua suspek melarikan diri kerana berada dibawah pengaruh dadah.
“Semakan rekod lampau mendapati suspek terbabit dalam satu kes jenayah dan satu kes dadah. Ujian air kencing turut mendapati suspek positif dadah methaphetamine. Suspek direman selama tiga hari bermula hari ini sehingga Isnin depan.
“Polis sedang mengesan seorang lagi suspek yang masih bebas. Kes disiasat dibawah Seksyen 186 kanun keseksaan, seksyen 6 (1) Akta Bahan Hakisan dan Letupan dan Senjata Berbahaya 1958, Seksyen 29 (1) Akta Kesalahan Kecil 1955, Seksyen 42 Akta Pengangkutan Jalan Raya 1987 kerana memandu secara melulu dan Seksyen 15 (1) (a) Akta Dadah Berbahaya 1952,” jelasnya. – KOSMO! ONLINE


Mengapa AS tidak tembak belon pengintip China
Oleh KOSMO!

4 Februari 2023, 7:30 pm
WASHINGTON – Ketika Amerika Syarikat (AS) dan sekutunya, Kanada terus mengawasi pergerakan belon peninjau China yang terapung di langit utara AS, satu persoalan muncul iaitu kenapa ia tidak ditembak jatuh, lapor portal berita CNN.
Pegawai-pegawai berkata, laluan belon itu membawanya ke beberapa lokasi sensitif di AS dengan belon menyampai saiz tiga buah bas itu dilihat di langit negeri Montana Rabu lalu. Kawasan itu menempatkan tempat penyimpanan bawah tanah peluru berpandu balistik antara benua milik tentera AS.
Bagaimanapun, Markas Utara AS kini bekerjasama dengan Pentadbiran Aeronautik dan Angkasa Lepas Kebangsaan (NASA) untuk menentukan kawasan serpihan jika belon itu ditembak jatuh, demikian menurut seorang pegawai pertahanan.
“Kenapa tidak tembak jatuh? Jadi, persoalan pertama ialah adakah ia menimbulkan ancaman kepada penduduk di AS? Penilaian kami adalah tidak. Adakah ia menimbulkan ancaman kepada penerbangan awam? Penilaian kami adalah tidak.
“Adakah ia menimbulkan ancaman serius dari sudut risikan? Penilaian terbaik kami ialah tidak. Memandangkan risiko untuk menjatuhkannya, walaupun terdapat kebarangkalian rendah serpihan itu mengenai kawasan yang dihuni cuma segelintir penduduk dan mencederakan seseorang atau merosakkan harta benda, (menembaknya) adalah tidak berbaloi.”
Seorang pegawai AS berkata pada Jumaat lalu kepada CNN: “Ini bukan seperti ia hanya meletup dan tidak pergi ke mana-mana (jika ditembak). Ia besar dan ia adalah logam, ia akan meletakkan ratusan rakyat Amerika dalam risiko.”

Menurut portal berita Independent, belon udara itu pertama kali dilihat di ruang udara AS pada Rabu lalu di Billings, Montana sekali gus mendorong Pentagon mengumumkan bahawa pihaknya sedang memantau apa yang disifatkan sebagai belon peninjau altitud tinggi.
Presiden AS, Joe Biden diberi taklimat mengenai pergerakan belon itu dan meminta pilihan daripada pasukan penasihat tenteranya dan nasihat mereka adalah untuk tidak menembaknya jatuh.
Dalam pada itu, pegawai-pegawai China menyatakan bahawa objek terbang itu adalah belon udara awam yang digunakan untuk tujuan penyelidikan terutamanya meteorologi tetapi menyimpang jauh dari laluan yang dirancang sebelum ini.
Menurut CNN, Setiausaha Negara AS, Antony Blinken menangguhkan lawatan ke China sebagai tindak balas kepada belon itu sekali gus menandakan fasa baharu yang ketara dalam ketegangan hubungan antara Washington dan Beijing. – Agensi


Saintis temui 12 bulan baharu mengelilingi Musytari
Oleh KOSMO!

4 Februari 2023, 8:00 pm
HONOLULU, HAWAII – Sekumpulan pakar astronomi menemui 12 bulan baharu di sekitar planet Musytari, menjadikan jumlah keseluruhannya kepada 92 bulan, lapor akhbar New York Post.
Jumlah bulan itu melebihi yang ada pada mana-mana planet lain dalam Sistem Suria. Planet Zuhal menduduki tempat kedua dengan 83 bulan yang disahkan.
Kiraan bulan itu baru-baru ini ditambah ke dalam senarai yang diterajui oleh Pusat Planet Kecil Kesatuan Astronomi Antarabangsa, kata Scott Sheppard dari Institut Carnagie yang merupakan sebahagian daripada pasukan itu.
Bulan itu dikesan menggunakan teleskop di Hawaii dan Chile pada 2021 dan 2022, manakala orbitnya disahkan melalui pemerhatian susulan.
Saiz bulan baharu itu dicatatkan antara 1 hingga 3 kilometer (km), tambah Sheppard.
“Saya harap kita dapat menggambarkan salah satu bulan ini pada jarak dekat dalam masa terdekat untuk menentukan dengan lebih baik asal-usulnya,” kata Sheppard menerusi e-mel.

Pada April ini, Agensi Angkasa Eropah akan menghantar kapal angkasa ke Musytari untuk mengkaji planet itu dan beberapa bulan berais yang terbesar.
Pada tahun depan, Pentadbiran Aeronautik dan Angkasa Lepas Kebangsaan (NASA) pula akan melancarkan misi Europa Clipper untuk meneroka bulan di Musytari.
Sheppard yang menemui sekumpulan bulan di sekitar planet Zuhal beberapa tahun yang lalu telah mengambil bahagian dalam 70 penemuan bulan di sekitar Musytari setakat ini. Beliau menjangka akan terus menemui bulan baharu di sekeliling dua planet itu. – Agensi


ASEAN kutuk pelampau bakar al-Quran, sokong usaha damai di Myanmar
Oleh AMREE AHMAD

4 Februari 2023, 8:12 pm
PUTRAJAYA – Kepimpinan serantau mengutuk keras siri tindakan pelampau Barat yang sengaja biadab membakar al-Quran di beberapa buah negara Eropah bulan lepas.
Menurut kenyataan diterbitkan Sekretariat ASEAN di Jakarta, Indonesia, perbuatan ekstremis terlibat adalah jelas satu bentuk penghinaan dan melukakan toleransi beragama.
“Kami menegaskan sekali lagi komitmen ASEAN untuk terus menyuburkan pelbagai sesi dialog dan pemahaman serta mahu mempromosikan semangat yang muhibbah.
“ASEAN mengulangi pendirian bahawa blok serantau 11 negara ini ingin semua komuniti rencam sejagat agar hidup bersama secara harmoni dalam kepelbagaian global,” katanya.
Kenyataan sepanjang 53 perenggan dan setebal sembilan halaman itu merupakan antara ketetapan Program Pemukiman Menteri-Menteri Luar ASEAN di ibu kota republik tersebut.
Acara itu yang berakhir pada hari ini dipimpin oleh Menteri Luar Indonesia, Retno Marsudi susulan republik tersebut ialah pengerusi baharu blok rantau Asia Tenggara itu tahun ini.

Dalam pada itu, kenyataan tersebut turut menyentuh mengenai misi usaha perdamaian di Myanmar berdasarkan pelaksanaan Konsensus Lima Perkara yang ditetapkan sebelum ini.
Justeru, Setiausaha Agung ASEAN yang baharu, Kao Kim Hourn akan ke sana bagi mengenal pasti ruang untuk menamatkan kemelut yang sudah pun berlarutan lebih dua tahun itu.
Selain itu, mesyuarat berkenaan turut bersepakat agar kemelut di Laut China Selatan yang semakin tegang antara pelbagai kuasa dunia dapat diselesaikan secara penuh berhemah. – KOSMO! ONLINE


Ramai teruja lihat gambar Sofyank96 bersama hero Marvel
Oleh KOSMO!

4 Februari 2023, 5:03 pm
PETALING JAYA – Gambar pencipta kandungan video dan juga pempengaruh, Sofyank96 bersama hero filem AntMan, Paul Rudd mencuri perhatian ramai pengguna media sosial hari ini.
Sofyank96 atau nama sebenarnya Mohamad Sofian turut menciap gambar bersama hero filem The Kang Dynasyty, Jonathan Majors bagi rakaman projek “Ant-Man and the Wasp: Quantumania”
“Alhamdulillah saya dijemput oleh pihak Disney untuk merakamkan kandungan silap mata dengan mereka. Tiada bayaran yang perlu saya keluarkan untuk rakaman ini.
“Saya ingin ucapkan ribuan terima kasih kepada semua yang mendoakan dan juga tidak henti beri sokongan kepada karya kami sebagai pencipta kandungan,” ciapnya.
Filem “Ant-Man and the Wasp: Quantumania” antara filem yang ditunggu-tunggu oleh peminat Marvel tahun ini.
Sebelum ini, Sofian memperoleh jutaan tontonan menerusi videonya, yang kesemuanya mempamerkan keberkesanan kesan visual (VFX) dan imej janaan komputer (CGI) dengan menampilkan pelakon terkenal Hollywood seperti Will Smith dan Ryan Reynolds.

Tinjauan Kosmo! di ruangan komen mendapati ramai pengguna termasuk selebriti mengucapkan tahniah kepada Sofian kerana membawa nama Malaysia ke persada antarabangsa.
“Tahniah Sofian, harap Malaysia tak sia-siakan bakat macam ini,” komen Rahim.
“Bangga sangat dengan pencapaian awak. Tidak sabar nak tengok hasilnya nanti,” komen Ana Raffali pula. – KOSMO! ONLINE


Saiz sotong celup tepung tular lagi
Oleh KOSMO!

4 Februari 2023, 5:44 pm
PETALING JAYA – Orang ramai merungut saiz hidangan dijual di premis makanan didakwa semakin kecil dan sedikit, tetapi harga bertambah mahal.
Seperti perkongsian seorang pengguna Facebook, Atikah Ibrahim, dia memuat naik gambar memaparkan hidangan sotong celup tepung yang dipesan di sebuah kedai makan baru-baru ini.
Namun, apa yang mengejutkan adalah saiz sotong disediakan oleh peniaga terlalu kecil dan hanya dipenuhi tepung semata-mata.
Tanpa berkongsi lokasi kedai tersebut, perkongsian wanita itu menjadi tular di media sosial.
Rata-rata netizen menggambarkan keadaan makanan tersebut seperti indah khabar dari rupa.
“Luar nampak menarik sotong celup tepung, bila koyakkan, sotong besar semut sahaja,” seloroh Aini.

Sementara itu, seorang lagi pengguna, Kamarul Syukri berkata, kebanyakan harga sepinggan sotong celup tepung sekitar RM8 hingga RM12, tetapi sekiranya saiz yang dihidangkan sekecil itu adalah tidak berbaloi.
“Peniaga kalau nak ambil untung banyak sekali pun, jangan aniaya pelanggan, buatnya ibu mengandung teringin sangat makan, akhirnya macam itu sahaja rupanya, bukan nama sotong celup tepung, tapi tepung perasa sotong,” komennya.
“Ini memang peniaga pergi haji balik hari, pergi balik esoknya, cepat kaya, modal tak tinggi, untung lima kali ganda,” perli Syarikin. – KOSMO! ONLINE


Kanak-kanak main lato-lato dua jam bawa pulang hadiah kambing
Oleh KOSMO!

4 Februari 2023, 6:30 pm
JAKARTA – Seorang kanak-kanak lelaki berjaya membawa pulang hadiah utama berupa seekor kambing selepas mengalahkan 300 peserta lain dalam pertandingan bermain lato-lato di daerah Sidoarjo, Jawa Timur, Indonesia, lapor laman berita Merdeka.
Chesta Gaddafi, 10, menjadi juara selepas bermain lato-lato selama 2 jam 7 minit tanpa henti semasa di pusingan akhir.
Video pertandingan itu dimuat naik dalam akaun Instagram @infodarjo.
Chesta memberitahu bahawa dia telah berlatih selama berminggu-minggu sebelum pertandingan.
Dia mengaku gementar di pusingan awal hingga separuh akhir kerana terdapat ramai peserta yang lebih dewasa daripada dirinya.
“Pada peringkat separuh akhir dia lebih gementar kerana peserta terpaksa bermain lato-lato sambil duduk, mencangkung, berjalan dan berjalan dalam bulatan,” katanya.

Video itu mendapat perhatian netizen di ruangan komen.
“Tak lenguh ke tangan selepas bemain 2 jam,” komen seorang netizen. – Agensi


Menu Rahmah di IPTA selepas Aidilfitri
Oleh MOHAMAD FAIZAL HASHIM

4 Februari 2023, 7:01 pm
JOHOR BAHRU – Kementerian Perdagangan Dalam Negeri dan Kos Sara Hidup akan melancarkan Menu Rahmah di 20 kafe institusi pengajian tinggi awam (IPTA) sekitar Lembah Klang selepas Aidilfitri ini.
Menterinya, Datuk Seri Salahuddin Ayub berkata, langkah itu adalah sebagai permulaan sebelum program tersebut akan diperluaskan ke IPTA lain di seluruh negara serta di institusi pengajian tinggi swasta (IPTS) dan institusi lain.
Beliau berkata, kementeriannya dan Kementerian Pengajian Tinggi (KPT) bekerjasama bagi memuktamadkan pengenalan Menu Rahmah di semua IPTA selain institusi lain yang berminat di seluruh negara.
“Menteri Pengajian Tinggi, Datuk Seri Mohamed Khaled Nordin memberi maklum balas positif dan sangat bersetuju pengenalan Menu Rahmah di kafe-kafe IPTA seluruh negara.
“Pegawai daripada kedua-dua kementerian akan bertemu dalam masa terdekat bagi segera menyelaraskan pengenalan Menu Rahmah,” katanya pada sidang media selepas melancarkan Menu Rahmah di Samballana Bistro, di Bandar Dato Onn di sini hari ini.
Menu Rahmah di Samballana Bistro itu membabitkan hidangan makanan barat iaitu chicken chop bersama minuman mangga pudina berharga RM5.

Kelmarin, lebih 15,000 restoran dan premis dilaporkan menawarkan Menu Rahmah berharga RM5 bagi hidangan makanan tengah hari atau makan malam untuk golongan B40. – KOSMO! ONLINE


Pelajar perempuan bogel ketika keluar dari kereta selepas kemalangan
Oleh KOSMO!

4 Februari 2023, 7:00 pm
JAMBI – Seorang pelajar perempuan berumur 16 tahun keluar dari sebuah kereta yang terlibat dengan kemalangan dalam keadaan bogel di bandar Jambi, Pulau Sumatera, lapor portal berita CNN Indonesia semalam.
Kejadian berlaku sekitar pukul 9 malam (waktu tempatan). Kereta yang dipandu laju itu hilang kawalan dan melanggar tiang papan iklan dan sebuah kenderaan lain dalam kemalangan di Kecamatan Paal Merah.
Pemilik kenderaan yang dilanggar, Simatupang berkata, dia melihat seorang penumpang wanita tanpa sebarang pakaian keluar dan menuju ke hospital selepas peristiwa tersebut.
“Ya, tidak ada pakai baju dan celana. Bahkan sarung saya mahu diambil buat menutupi (tubuhnya) saat masuk ke hospital,” katanya.
Dalam pada itu, ketua polis Jambi, Eko Wahyudi menyatakan bahawa kereta tersebut dipandu seorang pelajar sekolah dan dinaiki oleh teman wanitanya yang juga seorang pelajar perempuan, manakala kedua-dua mereka berumur 16 tahun.
Katanya, polis telah melakukan ujian air kencing ke atas kedua-dua mereka dan keputusannya negatif dadah, manakala pasangan kekasih itu juga tidak berada di bawah pengaruh alkohol.

Eko berkata, pelajar lelaki yang memandu itu mengalami luka dan teman wanitanya patah kaki serta masih menerima rawatan, manakala kereta jenis Toyota Camry yang digunakan pernah menjadi kenderaan rasmi wakil rakyat.
Polis juga masih belum mengambil keterangan daripada kedua-dua mereka berhubung nahas tersebut kerana pelajar lelaki dan perempuan itu sedang dirawat dan mengalami trauma akibat nahas tersebut. – Agensi


SJAM berjaya elak tiga LRA Sungai Selangor daripada ditutup
Oleh MOHAMAD NAUFAL MOHAMAD IDRIS

4 Februari 2023, 6:10 pm
KUALA SELANGOR- Skim Jaminan Air Mentah (SJAM) diperkenalkan kerajaan Selangor dua tahun lalu berjaya mengelak tiga loji rawatan air (LRA) di Sungai Selangor di sini terpaksa ditutup.
Pengerusi Jawatankuasa Tetap Infrastruktur dan Kemudahan Awam Selangor, Ir. Izham Hashim berkata, Pengurusan Air Selangor Sdn. Bhd. (Air Selangor) awal Khamis lalu mengesan peningkatan ammonia (AN) di dalam air mentah di LRA Sungai Selangor Fasa (SSP) 1, 2 dan 3.
“Lembaga Urus Air Selangor (LUAS) mengaktifkan Kod Kuning berdasarkan Manual Kecemasan Pencemaran Air (insiden yang berpotensi menyebabkan henti tugas LRA).
“SJAM telah diaktifkan melalui pengepaman air mentah alternatif ke Sungai Selangor daripada kolam takungan HORAS 600 sebanyak 600 juta liter sehari (JLH) dengan jarak dua kilometer (km) dan sejam perjalanan aliran ke muka sauk,” katanya dalam satu kenyataan hari ini.
Menurut Izham, turut diaktifkan adalah penyaluran air kolam menerusi KL Larut sebanyak 384 JLH dan tujuannya untuk meningkatkan kadar pencairan sungai serta mengekang kepekatan AN.
“Pintu baraj di LRA juga telah diturunkan oleh Air Selangor bagi mempercepatkan aliran tercemar mengalir melepasi muka sauk LRA,” ujarnya.

Jelas beliau, sebanyak 516 juta liter air mentah alternatif telah disalurkan ke Sungai Selangor dan tindakan tersebut berjaya mengawal dan mengekang pencemaran berkenaan. – KOSMO! ONLINE


Satu kampung termenung tunggu air surut
Oleh FARAHWAHIDA AHMAD

4 Februari 2023, 4:39 pm
SEGAMAT – Banjir termenung yang melanda Kampung Seberang Batu Badak di sini setiap kali selepas banjir melanda daerah ini menjadikan penduduk kampungnya ‘termenung’ menunggu air surut sepenuhnya.
Menurut Raja Afiq Raja Shahrin, 20, penduduk kampung tersebut pernah menghuni pusat pemindahan sementara (PPS) hampir sebulan ketika banjir besar pada tahun tahun 2015.
“Setiap kali banjir, satu kampung pasti ‘termenung’ mengenang nasib setiap kali kawasan kediaman kami dilanda banjir.
“Kami sudah lali terpaksa meninggalkan rumah masing-masing untuk berpindah ke lokasi selamat kerana rumah dinaiki air hingga paras 1.5 meter akibat limpahan air Sungai Segamat,” katanya ketika ditemui di rumahnya di Kampung Seberang Batu Badak di sini hari ini.
Jawatankuasa Pengurusan Bencana Daerah Segamat dalam satu kenyataan berkata, 26 penduduk membabitkan sembilan keluarga di Kampung Seberang Batu Badak menjadi mangsa banjir termenung di daerah ini.
Semua mangsa terpaksa dipindahkan ke PPS Balai Raya Kampung Batu Badak, Segamat di sini, sejak 24 Januari lalu selepas kediaman masing-masing terjejas teruk akibat banjir lumpur.

“Keadaan air yang tidak bergerak (termenung) menyebabkan mangsa banjir terpaksa terus menjadi penghuni di PPS.
“Pelbagai agensi terbabit memerah keringat dalam tugas menyelamat mangsa antaranya adalah Angkatan Pertahanan Awam Malaysia (APM), Jabatan Bomba dan Penyelamat (JBPM), Jabatan Pengairan dan Saliran (JPS), Polis dan Majlis Perbandaran Segamat (MPS) bagi memastikan keselamatan penduduk diutamakan,” katanya.-KOSMO! ONLINE


Lelaki transgender tunjuk zakar depan polis
Oleh KOSMO!

4 Februari 2023, 6:04 pm
EDINBURGH, Scotland – Seorang lelaki transgender yang mendedahkan ‘zakarnya’ ketika membuka pintu rumah yang diketuk oleh dua anggota polis telah didenda £320 (RM1,641) di mahkamah, lapor portal berita MailOnline semalam.
Jane Knightingale, 55, berdiri tanpa seurat benang di hadapan dua anggota polis yang dipanggil ke rumahnya di Fountainbridge, Edinburgh berikutan laporan mengenai ‘gangguan ganas’.
Knightingale kemudian enggan membenarkan dua anggota polis itu masuk ke rumah dan menggelar seorang daripada mereka sebagai fasis Nazi. Dia berkata, namanya ialah James Savile OBE apabila diminta pengenalan diri dalam insiden pada 17 Januari 2020.
Dia dibicarakan di Mahkamah Syerif Edinburgh minggu ini kerana dituduh menghalang tugas penjawat awam, mengeluarkan komen homofobia dan menyinggung perasaan perkauman serta sengaja mendedahkan diri kepada dua anggota polis itu.
Mak nyah yang bekerja sebagai pemuzik itu juga dikenali sebagai Jason Pilley. Knightingale mendakwa dia ditangkap dan dimasukkan ke dalam van polis dan dibawa ke balai polis ketika masih tidak berpakaian.
Seorang anggota polis, David Hughes berkata, dia dan rakan sekerja menemui cap tangan berdarah di pintu depan rumah Knightingale berikutan laporan gangguan ganas sekitar pukul 10.30 malam (waktu tempatan).

Menurutnya, dia terkejut apabila Knightingale membuka pintu kepada mereka dalam keadaan bogel sepenuhnya. – Agensi


Doktor wanita terjerat ‘love scam’, rugi lebih RM90,000
Oleh AZMI NORDIN

4 Februari 2023, 4:34 pm
PETALING JAYA – Terjerat dengan janji manis lelaki tidak pernah ditemui, seorang pegawai perubatan wanita berputih mata selepas tersedar wang RM94,001 diserahkan kepada seorang individu adalah sindiket ‘love scam’.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, mangsa berusia 31 tahun itu berkenalan seorang lelaki melalui Facebook Januari lalu.
Katanya, lelaki tersebut didakwa bekerja di luar negara dan mereka meneruskan perbualan di aplikasi Whatsapps dan ketika itu ‘kekasihnya’ menggunakan nombor telefon luar antarabangsa.
“Selepas dua minggu, suspek meminta mangsa melakukan transaksi dalam talian untuk urusan pembelian barang bagi pihaknya.
“Mangsa telah menekan pautan yang dikongsikan suspek dan mengisi maklumat diberikan suspek iaitu data pengenalan serta kata laluan.
“Mangsa yang menggunakan akaun peribadi melakukan beberapa transaksi pembelian barang berjumlah USD18,640 (RM79,369) dan USD33,990 (RM144,729) namun akaun dibekukan tanpa sebab,” katanya dalam kenyataan hari ini.

Menurut Fakhrudin, mangsa kemudian diminta untuk membuat pembayaran deposit bagi membolehkan akaun diaktifkan semula.
Jelasnya, mangsa terus mengikut arahan yang diberikan oleh laman sesawang dan melakukan pembayaran deposit secara beberapa kali ke satu akaun tempatan berjumlah RM23,701.
“Mangsa diberitahu jumlah berkenaan tidak mencukupi dan perlu menambah lagi, mangsa kemudian diarahkan untuk menggunakan aplikasi Huobi bagi tujuan penukaran mata wang asing.
“Wanita terbabit masih mempercayai arahan berkenaan dan melakukan empat transaksi, namun mangsa kemudian diminta untuk melakukan transaksi kepada rakan suspek,” katanya.
Tambahnya, mangsa mula sedar ditipu dan tidak melakukan transaksi kepada rakan suspek seperti diminta.
“Justeru, mangsa mengalami kerugian berjumlah RM94,001. Polis menasihatkan orang ramai supaya sentiasa berhati-hati dalam setiap perkenalan di dalam talian,” katanya.-KOSMO! ONLINE


Penunggang motosikal maut, kereta Myvi masuk laluan bertentangan
Oleh HARIS FADILAH AHMAD

4 Februari 2023, 5:57 pm
JERANTUT – Gara-gara sebuah kereta jenis Perodua Myvi hilang kawalan dan masuk ke laluan bertentangan, seorang penunggang motosikal maut dalam kemalangan di Kilometer 17 Jalan Jerantut-Benta di sini hari ini.
Ketua Polis Daerah Jerantut, Superintendan Mazlan Hassan berkata, kejadian kira-kira pukul 10.20 pagi itu berlaku ketika mangsa berumur 25 tahun yang membonceng isterinya dalam perjalanan dari Damak ke Jerantut, manakala kereta berkenaan dari arah bertentangan.
“Apabila sampai di tempat kejadian, dipercayai pemandu kereta gagal mengawal kenderaan dipandunya lalu masuk ke laluan bertentangan dan bertembung dengan motosikal yang ditunggang oleh mangsa.
“Akibat kemalangan ini penunggang motosikal disahkan meningal dunia di tempat kejadian, manakala pembonceng motosikal mengalami kecederaan patah kaki,” katanya di sini hari ini.
Mazlan berkata, mangsa yang maut dihantar ke Hospital Jerantut untuk bedah siasat dan kes  disiasat di bawah Seksyen 41(1) Akta Pengangkutan Jalan 1987.
Ujarnya, keputusan ujian saringan air kencing pemandu kereta terlibat negatif dan pemandu berumur 19 tahun ditahan untuk siasatan lanjut. – KOSMO! ONLINE


900 anggota TLDM buat kerja amal di sekolah
Oleh SHAMSUL KAMAL AMARUDIN

4 Februari 2023, 3:37 pm
LUMUT – Kira-kira 900 pegawai dan anggota Tentera Laut Diraja Malaysia (TLDM) dari Pangkalan TLDM Lumut melakukan aktiviti tanggungjawab sosial masyarakat di Sekolah Jenis Kebangsaan Cina (SJKC) Uk Ing di Sitiawan di sini.
Program Jiwa Murni selama dua hari itu bermula semalam merupakan anjuran Kapal Diraja (KD) Pelandok menerusi Fakulti Kejuruteraannya.
Menurut Ketua Fakulti Kejuruteraan KD Pelandok, Komander Ng Keng Lip, program itu melibatkan kira-kira 400 anggota semalam dan 500 orang pada hari ini.
“Antara kerja-kerja dilakukan ialah mengecat, pemasangan dan penyelenggaraan, pemeriksaan, kerja-kerja baik pulih barangan kayu, menebang pokok, keceriaan dan pengemasan,” katanya di sini hari ini.
Menurut beliau, kerja-kerja mengecat antara lain di luar kelas dan bangunan, pintu siling dan pondok pengawal keselamatan manakala pemasangan dan penyelenggaraan melibatkan kipas dan alat elektrik yang rosak.
Beliau memaklumkan, kerja-kerja lain termasuk membaik pulih kerusi dan meja kayu yang rosak, pendawaian bangunan, penyelenggaraan paip air, menebang pokok yang boleh membahayakan, mencantikkan taman sekolah serta mengemas bilik pekerja serta ruangan pentas.

Jelasnya, ia adalah sebahagian sumbangan dilakukan pasukan tersebut yang secara tidak langsung dapat merapatkan hubungan pegawai dan anggota dengan masyarakat. – KOSMO! ONLINE


[VIDEO] Bomba, polis, APM kena tipu dengan panggilan palsu kemalangan
Oleh NIK NUR IZZATUL HAZWANI NIK ADNAN

4 Februari 2023, 4:16 pm
DUNGUN – Empat agensi iaitu jabatan bomba dan penyelamat, polis, Angkatan Pertahanan Awam Malaysia (APM) dan Klinik Kesihatan Paka terperdaya dengan panggilan palsu kononnya berlaku kemalangan ngeri di Kampung Pinang Merah, Paka di sini malam tadi.
Kemalangan yang kononnya melibatkan sebuah lori, dua buah kereta dan sebuah motosikal sebenarnya tidak pernah berlaku malah lokasi kejadian iaitu Sekolah Kebangsaan Pinang Merah juga tidak wujud.
Ketua Balai Bomba dan Penyelamat Paka, Mohd. Aidil Khairim Abdul Wahab berkata, pihaknya menerima panggilan kecemasan daripada seorang individu mendakwa kemalangan tersebut berlaku pada pukul 8.59 malam.
Beliau berkata, individu terlibat mendakwa dua bas lain turut merempuh kenderaan-kenderaan yang terlibat dalam kemalangan pertama.
“Dia mendakwa beberapa mangsa tersepit dalam kenderaan masing-masing namun apabila dua jentera bomba tiba di lokasi kejadian, tiada apa-apa yang berlaku.
“Bukan sahaja bomba malah pasukan polis, APM dan ambulans klinik kesihatan juga terperdaya dengan panggilan palsu sama,” katanya di sini hari ini.

Terdahulu di media sosial tersebar sebuah klip video memaparkan anggota kesemua pasukan keselamatan terpinga-pinga berada di lokasi kejadian kemalangan palsu tersebut mendapat reaksi netizen.
Rata-rata mereka marah dengan perbuatan tidak bertanggungjawab tersebut yang sahaja membuang masa malah menyusahkan anggota keselamatan.
Mohd. Aidil Khairim berkata, cubaan mereka untuk menghubungi semula individu tersebut bagi bertanyakan tentang kemalangan didakwa tidak dijawab. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Kuskop harap peruntukan Bajet 2023 lebih RM666 juta
Oleh LIYANA RAMLI

4 Februari 2023, 4:11 pm
IPOH – Kementerian Pembangunan Usahawan dan Koperasi (Kuskop) berharap peruntukan tambahan dapat disalurkan kepada kementerian itu menerusi Bajet 2023 yang akan dibentangkan 24 Februari ini dalam usaha memperkasakan sektor usahawan dan koperasi.
Menteri Pembangunan Usahawan dan Koperasi, Datuk Ewon Benedick berkata, pihaknya mengemukakan cadangan awal kepada Kementerian Kewangan berjumlah RM666 juta bagi program pembangunan, serta yakin peruntukan tambahan yang dimohon itu akan diluluskan.
“Selain program sedia ada melibatkan agensi di bawah kementerian itu, program baharu turut dirangka bagi tahun ini antaranya program pembangunan perusahaan sosial, program pembangunan untuk penjaja dan peniaga kecil, dan programn usahawan siswasazah.
“Memang kita mencadangkan tambahan bajet dan walau apapun, berdasarian sesi libat urus bersama Kementerian Kewangan yang diadakan itu sangat-sangat positif. Mudah-mudahan ini diambil peduli oleh mereka,“ katanya kepada pemberita di sini hari ini.
Terdahulu, beliau menyempurnakan perasmian Majlis Sesi Sembang Santai bersama Masyarakat Orang Asli Perak di Pusat Kecemerlangan Orang Asli Perak di Kampung Kerawat, Simpang Pulai di sini.
Katanya, pihaknya amat yakin Kementerian Kewangan telah maklum dengan bajet serta program baharu yang dicadangkan.

“185 program atau projek dicadangkan oleh Kuskop untuk dilaksanakan kementerian itu serta agensi sepanjang tahun ini.
Menurutnya, beberapa cadangan baharu juga bersesuaian dengan agenda Madani cetusan Perdana Menteri, Datuk Seri Anwar Ibrahim terutama dalam meningkatkan mutu perkhidmatan.
Sementara itu, dalam perkembangan lain, beliau berkata selain kepada usahawan perusahaan mikro, kecil dan sederhana (PMKS), Kuskop turut meluluskan moratorium atau penangguhan pembayaran semula pinjaman kepada mana-mana premis koperasi yang terkesan akibat bencana banjir pada 9 hingga 31 Disember tahun lalu. – KOSMO! ONLINE


Ribut petir, hujan lebat di 5 negeri sehingga pukul 8 malam
Oleh NURUL IZZATI ZAINI

4 Februari 2023, 4:27 pm
PETALING JAYA- Jabatan Metreologi Malaysia (MetMalaysia) mengeluarkan amaran ribut petir, hujan lebat dan angin kencang di lima negeri sehingga pukul 8 malam ini.
MetMalaysia menerusi kenyataan di laman sesawangnya berkata, kawasan di Pahang yang diramal berdepan dengan cuaca buruk ini adalah Raub, Bentong, Temerloh, Maran dan Bera.
“Amaran ribut petir juga dikeluarkan di Negeri Sembilan membabitkan kawasan Jelebu, Kuala Pilah, Jempol dan Tampin, manakala Johor pula di Tangkak, Segamat, Muar, Batu Pahat, Kluang, Pontian, Kulai, Kota Tinggi dan Johor Bahru.
“Situasi sama turut dijangka di Sarawak melibatkan kawasan Kuching, Sri Aman, Betong, Sarikei, Sibu (Selangau), Mukah (Tanjung Manis, Daro, Dalat dan Mukah), Kapit (Belaga), Bintulu (Bintulu dan Sebauh) dan Miri (Subis),” kata MetMalaysia.
Tambah MetMalaysia, bagi Sabah kawasan yang dijangka menghadapi ribut petir pula adalah Sandakan (Tongod dan Kinabatangan).
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Beri peluang Hishammuddin, Maulizan kembali ke pangkuan parti
Oleh MOHAMAD FAIZAL HASHIM

4 Februari 2023, 3:51 pm
JOHOR BAHRU – UMNO Johor merayu Majlis Kerja Tertinggi (MKT) supaya memberi peluang kepada Ketua UMNO Bahagian Sembrong, Datuk Seri Hishammuddin Hussein dan Ketua UMNO Bahagian Tebrau, Datuk Maulizan Bujang untuk membuat rayuan seterusnya kembali ke pangkuan parti.
Pengerusinya, Datuk Seri Mohamed Khaled Nordin berkata, perkara itu juga terpakai kepada ahli dan pimpinan parti dari negeri ini yang digantung selama enam tahun.
Beliau berkata, UMNO Johor akur dengan keputusan MKT menggantung keahlian individu berkenaan namun percaya mereka diberi peluang untuk membuat rayuan.
“UMNO Johor menzahirkan rasa sedih dengan apa yang berlaku lebih-lebih lagi membabitkan dua pemimpin yang tidak dinafikan banyak berjasa kepada UMNO Johor.
“Maka UMNO Johor bersetuju supaya kedua-dua pemimpin ini wajar diberikan peluang merayu atas tindakan yang dikenakan itu,” katanya pada sidang akhbar selepas mempengerusikan Mesyuarat Khas Badan Perhubungan UMNO Johor di bangunan UMNO Johor, di sini hari ini.
Mohamed Khaled memberitahu, tindakan displin dan penggantungan yang dikenakan MKT itu tidak akan menjejaskan pergerakan UMNO Johor memandangkan beberapa pemimpin UMNO negeri sebelum ini pernah melalui tindakan yang sama.

Jelasnya, kesemua individu yang dikenakan tindakan itu tidak boleh berputus asa dan boleh mengemukakan rayuan dengan harapan tempoh penggantungan dapat dipendekkan. – KOSMO! ONLINE


SKM beri tiga bulan moratorium kepada koperasi yang terjejas akibat banjir
Oleh LIYANA RAMLI

4 Februari 2023, 3:40 pm
IPOH – Suruhanjaya Koperasi Malaysia (SKM) bersetuju memberi moratorium kepada koperasi yang terjejas akibat banjir.
Menteri Pembangunan Usahawan dan Koperasi, Datuk Ewon Benedick berkata, pihaknya telah bersetuju memberi moratorium sehingga tiga bulan kepada mana-mana premis koperasi yang terjejas akibat banjir.
“Ya, setuju. Moratorium ini akan diberi sehingga tiga bulan kepada koperasi supaya mereka dapat memberi fokus lebih besar terhadap kesan banjir tersebut manakala pinjaman boleh dibuat selepas tiga bulan,” katanya di sini hari ini.
Beliau berkata demikian kepada pemberita selepas menyempurnakan perasmian Majlis Sesi Sembang Santai bersama Masyarakat Orang Asli Perak di Pusat Kecemerlangan Orang Asli Perak di Kampung Kerawat, Simpang Pulai di sini.
Menurutnya, mana-mana pihak koperasi yang terlibat dengan bencana banjir boleh memohon moratorium kepada SKM.
Dalam pada itu, beliau berkata, SKM menawarkan pembiayaan biasiswa ahli koperasi atau anak-anak yang koperasi yang ingin melanjutkan pengajian ke peringkat diploma, ijazah sarjana muda dan ijazah sarjana.

“SKM bersama Institut Koperasi Malaysia bersetuju menawarkan biasiswa kepada anak ahli koperasi mahupun ahli koperasi yang melanjutkan pengajian di Universiti Keusahawanan Koperasi Malaysia (UKKM),” katanya.
Terdahulu, media melaporkan, UKKM yang dikendalikan Institut Koperasi Malaysia (Ikma) dijangka mula mengambil kemasukan pelajarnya sulung pada bulan Disember tahun lalu. – KOSMO! ONLINE


Kafe Rahmah di IPT bulan depan
Oleh MOHD. HUSNI MOHD. NOOR

4 Februari 2023, 3:46 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) akan memperkenalkan Kafe Rahmah pada bulan depan bagi manfaat pelajar-pelajar di universiti awam dan swasta seluruh negara.
Menterinya, Datuk Seri Salahuddin Ayub berkata, kafe itu kelak akan menawarkan menu makan tengah hari secara percuma selain sarapan pagi dan makan malam pula ditawarkan dengan diskaun sehingga 50 peratus.
“Tunggu dalam masa sebulan lagi, kita akan buka pula Kafe Rahmah khusus untuk pelajar-pelajar universiti kita,” katanya menerusi rakaman video yang dikongsi menerusi laman Facebook, hari ini.
Berdasarkan logo dikongsi Salahuddin pada video tersebut, Kafe Rahmah akan menggunakan slogan ‘Kasih Sayang’.
Dalam pada itu, Salahuddin berkata, buat masa ini, pelajar universiti turut berpeluang menikmati Menu Rahmah ditawarkan di mana-mana pasar raya dan kedai mamak berhampiran mereka.
“Pelajar universiti yang berada berdekatan pasar raya Mydin atau restoran mamak boleh pergi dan cakap sahaja saya nak Menu Rahmah,” katanya.

Sebelum ini, Menteri Pengajian Tinggi, Datuk Seri Mohamed Khaled Nordin berkata, kementeriannya akan memperkenalkan Program Menu Rahmah di institusi pengajian tinggi (IPT) dalam masa terdekat.
Menu Rahmah, iaitu hidangan makanan pada harga RM5 dan ke bawah ditawarkan kepada golongan kurang berkemampuan, khususnya B40 bermula 31 Januari lalu.
Dalam perkembangan sama, Salahuddin berkata, beliau turut mengingatkan peniaga supaya tidak mengecilkan kuantiti dan mengabaikan kualiti serta citarasa Menu Rahmah.
“Menu Rahmah sepatutnya dilengkapi dengan sepinggan nasi, seketul ayam atau ikan dan sedikit sayur. Itu sahaja.
“KPDN juga akan mengadakan libat urus dengan persatuan makanan Cina, India dan lain-lain bagi memperluaskan Menu Rahmah untuk kaum berkenaan dalam masa terdekat,” jelasnya. – KOSMO! ONLINE


Shahrir lepas jawatan Ketua Bahagian Johor Bahru
Oleh MOHAMAD FAIZAL HASHIM

4 Februari 2023, 4:31 pm
JOHOR BAHRU – Setelah lebih 40 tahun memegang jawatan Ketua Bahagian Johor Bahru, Tan Sri Shahrir Abdul Samad hari ini umum melepaskan jawatan tersebut menjelang pemilihan parti pada penggal ini.
Perkara itu dimaklumkan Pengerusi Badan Perhubungan UMNO Johor yang baharu, Datuk Seri Mohamed Khaled Nordin selepas mempengerusikan Mesyuarat Khas UMNO Johor di Bangunan UMNO hari ini.
Beliau berkata, UMNO Johor menghormati keputusan Shahrir yang mengumumkan beliau tidak akan mempertahankan jawatannya sebagai Ketua UMNO Bahagian Johor Bahru.
“Itu bermakna beliau tidak lagi dalam perhubungan UMNO Johor selepas ini. Maka, kita ucapkan terima kasih dan hargai sumbangan beliau selama ini dalam UMNO Johor,” katanya pada sidang akhbar selepas Mesyuarat Khas Badan Perhubungan UMNO Johor di sini hari ini.
Yang turut hadir ialah Setiausaha UMNO Johor, Datuk Samsolbari Jamali dan Bendahari UMNO Johor, Datuk Jais Sarday.
Shahrir, 73, yang juga bekas Ahli Parlimen Johor Bahru menjawat jawatan sebagai Ketua Bahagian tersebut sejak 1980an.

Pada tahun 1988, Shahrir melepaskan kerusi Parlimen Johor Bahru dan bertanding semula sebagai calon bebas pada Pilihan Raya Kecil (PRK) kerusi parlimen berkenaan. Beliau yang menang kerusi itu sebagai calon bebas kembali menyertai UMNO semula setahun kemudian.-KOSMO! ONLINE


Bot karam, nelayan Thailand terapung 10 jam di tengah laut
Oleh TOREK SULONG

4 Februari 2023, 4:22 pm
BACHOK – Seorang nelayan warga Thailand berdepan detik cemas apabila hanya mampu terapung selama hampir 10 jam ditengah lautan selepas bot api suar yang dikendalikannya karam kira-kira 16 batu nautika dari Pengkalan Petah di sini semalam.
Dalam kejadian pada pukul 8 pagi itu, mangsa, Mayaki Mat Ming, 37, yang bekerja selama lima tahun dengan syarikat bot tempatan sempat berpaut pada pelampung gabus dan penutup tong ikan sebelum diselamatkan nelayan lain kira-kira pukul 6 petang.
Menceritakan semula detik kejadian, Mayaki berkata, dia yang mengemudi bot api suar itu seorang diri terkejut apabila botnya mula tenggelam selepas dihempas ombak besar setinggi empat meter semasa hujan lebat.
Menurutnya, sebelum bot karam, dia sempat menghubungi rakan nelayan lain melalui radio komunikasi untuk meminta bantuan apabila melihat keadaan bot yang semakin tenggelam.
“Saya sempat berpaut pada pelampung gabus dan penutup tong ikan sebelum cuba berenang ke arah pulau berhampiran, namun gagal apabila laut sangat bergelora ketika itu.
“Saya tiada pilihan lain apabila hanya mampu reda dan menunggu bantuan bot lain. Saya hanya fikir tentang kematian selain isteri dan anak-anak yang berusia dua hingga 13 tahun di Pattani, Thailand,” katanya ketika ditemui pemberita di Pengkalan Petah di sini hari ini.

Menurut Mayaki, selepas hampir 10 jam, sebuah bot datang ke arahnya selepas melihat dia melambai tangan sebelum diselamatkan oleh bot nelayan tersebut.
Katanya, dia bersyukur selepas diberikan rezeki untuk terus hidup dan masih belum percaya apabila berjaya selamat meskipun berada di tengah lautan dalam tempoh yang lama.
Sementara itu, pengurus syarikat bot api suar, Jarhan Norzailan, 27, Mayaki dibawa ke pengkalan Tok Bali kira-kira pukul 10 malam tadi selepas ditemui kira-kira pukul 6 petang sebelum dihantar ke sebuah klinik swasta untuk rawatan dan pemeriksaan kesihatan.
“Meskipun syarikat mengalami kerugian kira-kira RM100,000 apabila sebuah bot api suar hilang, saya tetap bersyukur apabila Mayaki selamat dalam kejadian tersebut. Ini merupakan insiden pertama yang berlaku melibatkan bot karam sepanjang 10 tahun syarikat beroperasi,” katanya.
Sementara itu, Ketua Polis Daerah Bachok, Superintendan Mohamad Ismail Jamaludin ketika dihubungi, pihaknya menerima laporan mengenai kejadian itu di Ibu Pejabat Polis Daerah Bachok di sini malam tadi. – KOSMO! ONLINE


Richworks lahir 350 usahawan capai jualan lebih RM1juta
Oleh ISKANDAR SHAH MOHAMED

4 Februari 2023, 3:34 pm
SHAH ALAM – RichWorks International Sdn. Bhd. (RichWorks) berjaya melahirkan seramai 350 usahawan yang mencapai jualan lebih RM1juta sepanjang tempoh empat tahun bermula sejak 2018.
Kesemua usahawan itu meliputi tiga industri utama iaitu makanan dan minuman (F&B), kosmetik kecantikan serta fesyen atau pakaian.
Ketua Pegawai Perniagaan RichWorks, Radz Mohd. berkata, kejayaan itu hasil keberkesanan pelbagai seminar keusahawanan yang dianjurkan pihaknya sehingga kini.
Kata beliau, kebanyakkan usahawan itu terdiri daripada mereka yang bermula daripada program asas bagi formula meningkatkan jualan perniagaan masing-masing.
“Pada peringkat awal, mereka merupakan ahli Spire bagi kategori pementoran memperoleh jualan RM1juta setahun sebelum ditingkatkan kepada
Titanium (lebih RM10 juta).
“Alhamdulilah, kesemua 350 usahawan itu berjaya mencapai sasaran dan ada daripadanya hanya dalam tempoh tiga ke enam bulan,” katanya pada sidang akhbar sempena seminar Nak Ubah Hidup di Pusat Konvensyen Setia City (SCCC), Setia Alam di sini, hari ini.

Program pembuka tirai 2023 bagi Richworks itu disertai lebih 6,000 bangsa usahawan seluruh negara.
Seminar selama tiga hari itu meliputi bimbingan strategi dan panduan pengurusan perniagaan oleh Pengasasnya yang juga Mentor Usahawan, Datuk Wira Dr. Azizan Osman.
Jelas Radz, proses mencapai jualan RM1 juta itu diakui memerlukan pelbagai peringkat terutama yang baru menceburi dunia perniagaan.
“Kaedah atau teknik ilmu pengajaran juga berbeza mengikut modul perniagaan namun kita semestinya memfokuskan peningkatan jualan ke tahap maksimum.
“Usahawan selebriti hasil bimbingan Richworks yang berjaya mencapai sasaran itu antaranya Nana Mahazan dan Tya Arifin,” ujarnya.
Dalam pada itu, Radz berkata, seminar Nak Ubah Hidup kali ketiga berkenaan disertai lebih 70 peratus golongan muda berusia 30 tahun ke bawah dan baru mahu memulakan perniagaan.
“Ini merupakan antara seminar terbesar kita dan menyasarkan beberapa lagi program berskala besar tahun ini bagi membantu bangsa usahawan,” katanya. -KOSMO!ONLINE


Jiran sebelah lempar air kencing ke tingkap rumah
Oleh KOSMO!

4 Februari 2023, 3:18 pm
PETALING JAYA – Misteri bau hancing di tingkap rumah akhirnya terjawab apabila rakaman sistem televisyen litar tertutup (CCTV) menunjukkan perbuatan jijik jiran sebelah rumah.
Menerusi video yang dimuat naik oleh pemilik rumah dikenali, @snow_queenz_ di akaun TikToknya, dilihat tingkap rumahnya sentiasa basah dengan air yang tidak ketahui serta berbau hancing.
“Sebelum ini tidak tahu air apa yang selalu ada di tingkap ini. Tapi bau hancing. Mula-mula ingat air kencing kucing tapi tak logik sampai ke atas tu.
“Lepas itu ingat jin atau syaitan melekat di situ. Siap tabur garam dan baca-baca sikit tetapi pelik masih ada.
“Sampai berkulat-kulat dinding dan sudah berbulan-bulan kami basuh. Tetapi ada balik. Mula rasa pelik, bau hancing kuat sampai tidak boleh duduk diam dalam bilik,” tulisnya di dalam video itu.
Tambahnya, bau itu akan muncul setiap kali keluarganya tiada di rumah membuatkan dirinya bertekad untuk memasang CCTV bagi mendapatkan jawapan.

Paling mengejutkan, di dalam rakaman itu dilihat jiran sebelah rumahnya melemparkan air kencing ke tingkap rumahnya.
Sehingga kini video tersebut telah mendapat 2.4 juta tontonan, 90,300 tontonan dan 3,054 perkongsian.
Tinjauan Kosmo! di ruangan komen mendapati ramai yang berkongsi pengalaman yang sama dan turut menasihati agar pemilik rumah melakukan sesuatu sebelum keadaan menjadi semakin teruk.
“Rupanya memang benar ada jiran yang macam ini.. apa masalah sampai tahap macam itu kelakuannya. Semoga Tuhan jauhkan kita dari orang-orang yang dengki,” komen Hasmara.
“Isu macam ini memang kerap berlaku. Saya pun pernah kena macam ini. Tetapi dia buang sampah dan punting rokok. Malas nak bergaduh, saya terus naik batu sampai atas,” komen pengguna yang lain pula. – KOSMO! ONLINE


Plat baharu KFN bunyi seram, insaf
Oleh AMREE AHMAD

4 Februari 2023, 2:25 pm
PUTRAJAYA – Selepas kali terakhir siri pendaftaran kenderaan untuk Kedah iaitu KFC menjadi rebutan banyak pihak, kali ini plat bidaan baharu KFN disifatkan berbunyi seram.
Plat itu disifatkan sebagai seram berikutan huruf KFN dikaitkan kepada alam kematian di mana ia boleh menterjemahkan perkataan ‘kafan’.
“Dengar macam takut, tapi bila fikir balik rasa insaf pula,” kata Mohamad Saiful.
Terdahulu, Jabatan Pengangkutan Jalan (JPJ) mula membuka siri kombinasi tiga angka itu untuk dibida secara elektronik bermula esok dan ditutup pada Khamis depan.
Orang awam yang berminat boleh memohon bidaan plat berkenaan dengan menelusuri pautan rasmi https://jpjebid.jpj.gov.my dan keputusan akan diumum pada Jumaat depan.
Berdasarkan sejarah JPJ Kedah, rekod bidaan tertinggi bagi siri plat negeri itu ialah KEN dengan kutipan hasil yang mencecah sebanyak RM4.8 juta ketika ditawarkan pada 2016. – KOSMO! ONLINE


Banjir kilat, 2 PPS dibuka di Seberang Perai
Oleh ISWAN SHAFIQ ISA

4 Februari 2023, 2:20 pm
SEBERANG PERAI – Hujan lebat yang berterusan sejak pagi semalam menyebabkan beberapa kawasan khususnya di sekitar daerah Seberang Perai Utara (SPU) dan Seberang Perai Selatan (SPS) dinaiki air sehingga tengah malam tadi.
Sehingga pagi tadi, hanya dua pusat pemindahan sementara (PPS) dilaporkan masih dibuka iaitu masing-masing di SPU dan SPS.
Menurut Timbalan Ketua Menteri 1, Datuk Ir. Ahmad Zakiyuddin Abdul Rahman, kesemua mangsa banjir di SPU ditempatkan di dua lokasi iaitu di dewan komuniti dan Sekolah Agama Kubang Menerong, Tasek Gelugor.
“Setakat pukul 2 pagi tadi, hanya terdapat satu PPS yang dibuka (dewan komuniti) dan menempatkan seramai 38 orang daripada sembilan keluarga di daerah SPU ini,” katanya dalam satu kenyataan di laman Facebook.
Difahamkan, daripada 38 mangsa itu, 11 daripada mereka merupakan kanak-kanak, lapan warga emas dan selebihnya adalah lelaki dan wanita dewasa.
Terdahulu, tular beberapa keping gambar di laman sosial menunjukkan Ahli Parlimen Kepala Batas, Dr. Siti Mastura Muhammad dan bekas Ahli Parlimen, Datuk Seri Reezal Merican Naina Merican turun padang melawat beberapa lokasi yang terjejas teruk akibat banjir kilat.

Selain SPU, satu lagi PPS yang dibuka adalah di Sekolah Kebangsaan (SK) Bakap Indah, Nibong Tebal dengan 21 mangsa daripada lapan keluarga ditempatkan di situ sejak tengah malam tadi.
Dalam pada itu, portal Public Info Banjir melaporkan, paras air di beberapa sungai utama di SPU kini berada di bawah paras normal sehingga pukul 12 tengah hari tadi.
Bagaimanapun, paras air Sungai Jawi di SPS dilaporkan masih tinggi namun, berada di bawah tahap berjaga-jaga.
Ketika ini juga, rata-rata kawasan yang dinaiki air dikatakan mulai surut berikutan cuaca cerah dan tidak hujan sejak pagi tadi. -KOSMO! ONLINE


Cuepacs gesa Kementerian Kewangan, Bank Negara panjangkan had tempoh bayaran pinjaman
Oleh NURUL IZZATI ZAINI

4 Februari 2023, 2:02 pm
PETALING JAYA – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) memohon Kementerian Kewangan dan Bank Negara Malaysia meneliti untuk memanjangkan semula had tempoh bayaran pinjaman termasuk pembiayaan peribadi daripada 10 tahun kepada 20 tahun.
Pengerusinya, Datuk Adnan Mat melahirkan kebimbangan terhadap keperluan rakyat ketika ini yang terpaksa berhutang bagi meneruskan kehidupan disebabkan gaji yang tidak mencukupi untuk menampung kos sara hidup yang tinggi ketika ini.
Ujarnya, ramai rakyat Malaysia terpaksa melakukan pinjaman peribadi untuk menampung keperluan yang mendesak dan tempoh pembiayaan yang singkat iaitu maksimum 10 tahun menyebabkan ansuran bulanan menjadi tinggi sehingga menyebabkan pendapatan boleh guna peminjam itu terjejas.
“Pada tahun 2013, Bank Negara telah mengeluarkan pekeliling memendekkan tempoh pembiayaan peribadi dari 25 tahun kepada 10 tahun dan pinjaman perumahan dari 45 tahun kepada 35 tahun.
“Langkah tersebut mengakibatkan jumlah bayaran bulanan yang perlu dibayar oleh peminjam baru menjadi lebih besar sekali gus mengurangkan jumlah pendapatan boleh guna mereka.
“Cuepacs berpendapat langkah Bank Negara ketika itu memberi kesan kepada pendapatan boleh guna rakyat yang mahu melakukan pinjaman apatah lagi dengan situasi harga rumah yang meningkat begitu drastik pada waktu tersebut,” katanya dalam satu kenyataan hari ini.

Berikutan itu, tegas Adnan Mat, langkah memanjangkan semula tempoh pembiayaan wajar dilaksanakan semula ketika rakyat sedang terkesan susulan dengan peningkatan kos sara hidup serta kesa pasca Covid-19 kerana jumlah bayaran balik pinjaman akan menjadi lebih rendah.
Tambahnya, mereka yang mahu melakukan pinjaman perumahan atau pinjaman peribadi untuk berniaga juga tidak begitu bimbang untuk melakukan pinjaman kerana bayaran bulanan pinjaman tersebut akan menjadi lebih rendah jika had tempoh pembiayaan dipanjangkan.
“Mana-mana rakyat yang terjejas pendapatan mereka juga boleh membuat penstrukturan semula tempoh dan bayaran bulanan kepada jumlah yang lebih dimampui sekali gus masalah kebankrapan atau muflis dapat dielakkan daripada berlaku,” ujarnya.
Dalam pada itu, Adnan Mat turut berkata langkah ini secara keseluruhannya dijangka merancakkan semula ekonomi kerana pendapatan boleh guna rakyat lebih bertambah serta mengurangkan tekanan hidup rakyat.
Jelasnya, dalam masa yang sama operasi peniagaan koperasi kredit dan institusi kewangan yang dikawal selia oleh Bank Negara boleh berkembang semula.
“Lebih penting adalah ia mampu memberi peluang kedua kepada rakyat yang mungkin terhimpit sehingga perlu melalui proses kebankrapan menstruktur semula kewangan mereka. Ia memberi situasi menang-menang kepada rakyat yang boleh menjalani hidup seperti biasa tanpa perlu melalui proses kebankrapan,” ujarnya. – KOSMO! ONLINE


Saksi insiden pergaduhan, Farisha Iris jadi hero telefon polis
Oleh NUR AL-FAIRUZA SYARFA NOR SAIDI

4 Februari 2023, 2:08 pm
PETALING JAYA – “Macam menonton filem KL Gangster.”
Demikian perkongsian penyanyi Farisha Iris saat berdepan insiden pergaduhan melibatkan seorang lelaki kulit hitam dengan warga tempatan ketika sedang makan di sebuah restoran, malam kelmarin.
Menceritakan kejadian yang berlaku pulang dari menonton sebuah konsert di ibu negara itu, Farisha atau nama sebenarnya Farisha Asmadi pada awalnya tidak ambil peduli memandangkan pergaduhan tersebut agak jauh dari tempat duduknya.
Namun melihatkan keadaan seperti tidak terkawal sehingga mencetuskan rasa cemas, mendorong Farisha segera mengambil tindakan menghubungi polis bagi mengelakkan sebarang kejadian tidak diingini.
“Pada awalnya, saya tidak ambil peduli mengenai pergaduhan yang berlaku kerana insiden berkenaan di meja yang agak jauh.
“Namun saya rasa rimas kerana makin lama makin dekat jarak pergaduhan dengan meja saya yang kemudian buat saya cuak.

“Apabila semua sibuk merakam pergaduhan tersebut, saya pun telefon polis disebabkan orang lain cuma sibuk mahu tularkan insiden itu sahaja,” katanya dalam sebuah video menerusi TikTok.
Dedah penyanyi berusia 24 tahun itu lagi, ketika sedang bercakap dengan polis di talian dia diganggu pula lelaki berkulit hitam yang membuat kekecohan.
“Semasa menelefon polis itulah lelaki yang membuat kacau ganggu sejak awal insiden datang pula ke meja saya dan rakan. Dia terbalikkan meja kami.
“Saya yang ketakutan terus menjerit meminta polis segera datang ke lokasi kejadian,” kata pelantun lagu Tak Malu itu.
Tambah peserta Big Stage musim ketiga itu, punca pergaduhan adalah disebabkan lelaki tersebut yang difahamkan sudah mabuk enggan membayar bil makanan mencecah ratusan ringgit.
“Ketika belum sempat digari polis yang sampai di tempat kejadian, lelaki kulit hita itu memukul pula mangsa lain” kongsinya.
Tinjauan Kosmo! Online bagaimanapun mendapati video berkaitan kejadian tersebut sudah dipadamkan daripada TikToknya.